Wordplanet: Ayub - Aceh Bible - Old Testament / Job-\n1 Na saboh teumpat nyang nan jih tanoh Us, disinan tinggai sidroe ureuëng agam nyang nan gobnyan Nabi Ayub. Nabi nyan hana geupiôh geuseumah Po teu Allah dan seutia that gobnyan ubak TUHAN. Nabi nyan sidroe ureuëng nyang gét budoe dan hana geupeubuet buet nyang jeuhet bahpi mubacut.\n1 Malaikat-malaikat di syeuruga geujak meuhadab lom ubak TUHAN, dan Jén peugoda nyan na cit meusajan malaikat nyan.\n2 Teuma TUHAN laju geutanyong ubak awaknyan, "Pane gata nyoe?" Jén peugoda nyan jijaweueb, "Ban lheueh ulôn jak meurawôh keudeh keunoe ban sikeulileng bumoe nyoe."\n3 Geutanyong lom lé TUHAN, "Peu kheueh kalheueh gata ngieng hamba Ulôn Nabi Ayub? Bansaboh bumoe nyoe hana ureuëng nyang lagéenyan seutia dan jroh até. Gobnyan jiseumah Ulôn dan mubacut pi hántom na jipeubuet buet nyan jeuhet. Gobnyan mantong teutab seutia ubak Ulôn, bahpi gatanyoe ka tabujuk Ulôn mangat Ulôn peuceulaka Nabi nyan deungon hana alasan mubacut pi."\n4 Teuma lé Jén peugoda nyan laju jijaweueb, "Nyawöng dan keuseuhatan leubeh meuyuém nibak hareuta. Manusia rila jikeureubeuen hareuta droe jih asai jihnyan teutab mantong hase udeb.\n5 Seukira jih tuboh Nabi Ayub nyan TUHAN peutron peunyakét, ka pasti nabi nyan seucara langsong geukutok Droeneueh!"\n6 Dan geupeugah kheueh lé TUHAN ubak Jén peugoda nyan, "Gét kheueh, tapeubuet kheueh laju ban meuheuet gata ateueh Nabi Ayub nyan, asai bék gata poh maté."\n7 Dan ban jideungoe haba TUHAN nyang lagée nyan, Jén peugoda nyan laju jijak ubak Nabi Ayub, óh trok ubak gobnyan laju jipeutimoh cabok nyang cukob raya-raya bansaboh badan Nabi Ayub nyan phon nibak tapak gaki sampoe ubak ujong ulée gobnyan.\n8 Óh lheueh nyan Nabi Ayub geujak duek laju ubak binéh sinamon blôh, disinan laju geugaro-garo cabok geuh nyan deungon sinuka kaca.\n9 Geupeugah lé peurumoh Nabi Ayub ubak gobnyan, "Ka lagéenyoe bagoe keuadaan droeneueh ya Ayub, panena mungken lom droeneueh seutia ubak Po teu Allah? Jak laju, neukutok TUHAN nyan, óh lheuehnyan maté kheueh gata!"\n10 Geujaweueb lé Nabi Ayub, "Gata neupeugah haba lagée ureuëng hana akai! Ék kheueh geutanyoe tateurimong nyang jroh-jroh mantong nibak Po teu Allah, meunyoe nyang hana gét tatulak?" Lé sababnyan, bahpi Nabi Ayub meugantoe-gantoe geurasa bala nyang keunong u ateueh geuh nyan, gobnyan teutab saba ngon hana geupeuteubiet meusikrek haba pi nyang teumeureuka ubak Po teu Allah.\n11 Bala nyang keunong ateueh Nabi Ayub laju jideungoe lé lhée droe rakan gobnyan, awaknyan na kheueh Elifas asai nibak banda Téman, Bildad ureuëng Suah dan Zofar ureuëng Naamah. Awaknyan ka sipakat keuneuk jaksaweue sira jipeumangat até gobnyan.\n12 Teuma bak watée jingieng lé awaknyan rot jiôh, awaknyan rab hana jituri le keu Nabi Ayub nyan. Awaknyan laju jimo ngon su nyang meuleungkeng sira jipriek-priek peukayan jih ngon jisipeuk abée ateueh ulée dan u ateueh manyang.\n13 Tujoh uroe tujoh malam awaknyan jiduek nibak tanoh bak binéh Nabi Ayub, hana jimariet bahpi meusikrek haba pi, sabab awaknyan ka deuh jikalon pakriban brat bala nyang geudeurita lé Nabi Ayub nyan.\n1 Óh lheueh nyan Nabi Ayub geupeuphon peugah haba dan geukutok uroe gobnyan lahé, kheun gobnyan,\n2 "Ya Allah, kutôk kheueh uroe ulôn lahé, dan malam yoh phon ulôn geukandong lé ma!\n4 Ya Allah, peujeuet kheueh uroe nyan seupôt; sampôh kheueh nibak ingatan Droeneueh sampoe leunyab; bék kheueh Droeneueh peubiyeu teuma cahya meuble-ble nyang peupeungéh jihnyan.\n5 Peujeuet kheueh uroe nyan itam ngon seupôt glab; seupôt glab, sapu suram; neutôb kheueh ngon awan dan mega, peupayông kheueh nibak cahya surya.\n6 Bah kheueh malam nyan teupeugadôh nibak itongan thon dan buleuen; bék le ji-ingat, meunan cit bék teubileueng.\n7 Bah kheueh malam nyan peunoh lé seupôt hana geumbira, dan hana teuma meusra.\n8 Hei gata dukun-dukun dan nyang keundali Lewiatan, peurhot kheueh uroe nyan deungon sumpah dan kutôk;\n9 bék sampoe bintang keujora meuble-ble cahya, bék peubiyeu cahya beungoh jiteubiet teuma! Bah kheueh malam nyan sia-sia mantong teupreh teuka jih uroe dan harapan nyang barô.\n10 Teukutôk kheueh malam ceulaka watée ulôn geupeulahé lé ma, dan geupeubiyeu teutanggong seungsara.\n11 Pakon ulôn hana maté lam pruet ma, atawa nyawöng lôn teusuet watée ulôn lahé?\n12 Pakon ulôn geuwa lé ma dan geupangkée teuma, dan geupeumom nibak boh dada geuh?\n13 Meunyoe watée nyan ulôn kuwoe ubak Po, teuma ulôn éh dan meureuhat deungon teunang,\n14 lagée raja-raja dan nyang mat kuasa yoh watée ilée, nyang peudong lom meuligoe bak jamén purba.\n15 Ulôn teu éh lagée aneuëk raja, nyang pasoe rumoh gobnyan deungon pirak keuncana.\n16 Pakon ulôn hana lahé tanna le nyawöng mangat teu éh ulôn meusineunya dan teulena?\n17 Disideh, lam kubu, ureuëng jeuhet hana jipeubuet jeuhet dan buruh nyang ka habéh teunaga hase jipeulheueh hék jih.\n18 Meunan cit tawanan meurasa puih, beubaih nibak jidhot-dhot lé tukang jaga.\n19 Disideh mandum ureuëng saban: nyang meusyeuhu dan nyang hana meugah. Bubena namiet meurdehka teuma óh dudoe.\n20 Pakon manusia geupeubiyeu hana putôh-putôh udeb seungsara? Pakon trang geubri ubak nyang seudeh?\n21 Awaknyan leubeh galak kubu nibak hareuta, teupreh-preh mawöt, teuma teutab hana teuka.\n22 Keubahgiaan barô hase teurasa watée awaknyan ka maté dan teupeukubu.\n23 Watée ukeue awaknyan geupeukeuleubông lé Po teu Allah, awaknyan geukeupông lé gobnyan rot meubagoe arah.\n24 Gantoe jih pajoh, teuma ulôn apoh apah, hana piôh-piôh ulôn apoh apah.\n25 Banmandum nyang ulôn gundah rhot ateueh lôn, banmandum nyang ulôn takot, jiheuntam ulôn.\n26 Nibak ulôn hana nyang teuntram, ulôn meudeurita hana keuneulheueh."\n1 Dan meututoe kheueh Elifas, kheun gobnyan: "Nabi Ayub, peu kheueh gata tunu meunyoe ulôn peugah haba? Hana hase ulôn peuteun droe leubeh treb.\n3 Jai that ureuëng ka neubri peungajaran, dan awaknyan nyang leumoh ka gata peuteuga.\n4 Tutoe haba gata nyang teubri seumangat, teupeubeudôh ureuëng nyang meugantoh, leumoh dan keuweuet.\n5 Teuma jinoe gata keudroe nyang keunong duka; gata teukeujôt dan rhot ubak putôh asa.\n6 Bukon kheueh gata seutia ubak Po teu Allah; bukon kheueh udeb gata hana meucupa? Meunyoe meunan, ka patot kheueh gata yakén dan hana putôh asa.\n7 Pike kheueh, peu kheueh na ureuëng nyang hana meusalah keunong bala dan musibah?\n8 Ulôn kuteupeue nibak peungamatan bahwa ureuëng nyang meu-úe nibak buet jeuhet dan jitabu bijéh beuncana lagée seunaman, teuma jipot bala dan keusosahan!\n9 Lagée angén badée, meunan kheueh meureuka Allah geupeubinasa awaknyan sampoe punah!\n10 Ureuëng jeuhet jitaúm dan jeumeulang jeumeuloe, lagée singa awaknyan jeumeulueng. Teuma Po teu Allah geusumpai babah awaknyan dan geuwiet gigoe awaknyan.\n11 Awaknyan maté lagée singa deuk sampoe aneuëk-aneuëk jih meucrebre hana meuteuntée.\n12 Ka lheueh na wahyu trok ubak ulôn, lagée teusáh su jih halôh nibak punyueng lôn.\n13 Teunget ulôn teupeukaru dan teugoe-goe lé sabab nyan, lagée meuteumé lumpo nyang brok óh malam buta.\n14 Ulôn pih teukeujôt dan yo meugeunta; bansaboh tuboh lôn meuguncang, yo lumpah na.\n15 Angén dirui jipôt bak muka lôn, dan jibeudôh kheueh bulée kudôk lôn.\n16 Saboh bayangan teudong cot dikeue ulôn; ulôn pandang, teuma jihnyan hana lôn turi. Laju ulôn deungoe su teupeukaru sungue nyang seungab suasana,\n17 'Mungken kheueh manusia hana meusalah dikeue Allah? Mungken kheueh jihnyan hana meucupa dikeue Allah?\n18 Meunan cit hamba-hamba Allah lam syeuruga, hana hase jipeucaya lé Gobnyan. Meunan cit nibak malaikat-malaikat Gobnyan jiteumé salah dan cupa.\n19 Peue teuklom makhlok nibak tanoh kliet makhlok abée nyang hase jipiret lagée ngengat!\n20 Makhlok nyan udeb oh watée beungoh, laju maté teugageueng oh watée seunja, dan keu siumu masa jihnyan hana teuingat le.\n21 Dan gadôh kheueh mandum nyang na nibak jih; gobnyan pih maté hana jiteumé akai budho.'\n1 Meulakée kheueh hei Nabi Ayub, peu kheueh na jeunaweueb? Malaikat toh nyang gata lakée tulông?\n2 Teuma na kheueh ureuëng nyang bangai mantong nyang maté sabab lé sakét até.\n3 Ka kheueh lôn kalon ureuëng bangai; udeb jih deuh jih kong lumpah na. Teuma ngon hana teusangka-sangka ulôn kutôk teumpat tinggai jih.\n4 Lé sababnyan aneuëk-aneuëk jih hántom na meuteumé teumpat meulindong; hana nyang tem bila awaknyan nibak kantô mahkamah.\n5 Peue nyang jipot lé awaknyan di ladang jih, habéh jipajoh lé ureuëng nyang deuk pruet jih. Meunan cit gandom nyang na bak teungoh tamah, habéh jipajoh lé ureuëng nyang duek. Atra milék dan keukayaan awaknyan ka jeuet keumeuneuluem ureuëng nyang grah keu hareuta.\n6 Bukon nibak bumoe keujeuhetan teuka; bukon teuma nibak tanoh keusosahan jiteubiet.\n7 Bukon! Teuma nibak manusia keudroe nyang peuteuka bala ateueh droe jih, lagée meuk bungöng apui nyang teuka nibak apui nyan keudroe.\n8 Meunyoe ulôn lam keuadaan gata, ubak Po teu Allah ulôn meulakée. Ubak Gobnyan ulôn meungadu, dan ulôn seurah peukara lôn.\n9 Cebtaan-cebtaan Po teu Allah luwabiasa; hana hase tapeuphom lé tanyoe keudroe. Mujizat-mujizat nyang geupeuget nyan, hana teubileueng dan hana habéh-habéh jih.\n10 Gobnyan geupeutreun ujeuen ateueh bumoe; sampoe ladang ngon padang habéh bulut teuseuram.\n11 Gobnyan kheueh Po teu Allah nyang peumanyang ureuëng miyueb, dan nyang peubahgia ureuëng nyang sosah\n12 Geupeubateue reuncana ureuëng lisek, geupeurasat dan geudrob teuma ureuëng ceureudek, akhé jih banmandum useuha awaknyan hana jeuet keubuet, dan awaknyan keunong peunget lé akai jih keudroe.\n14 Óh watée uroe awaknyan jitimpok lé seupôt, meugeue-meugeue lagée óh watée malam.\n15 Teuma Po teu Allah geupeuseulamat; ureuëng gasien nibak maté, ureuëng miyueb nibak keunong tindéeh.\n16 Jinoe na harapan teuma nibak ureuëng nyang hana sapeue na. Dan ureuëng jeuhet seungab tan jeuet jipeugah haba, sabab Po teu Allah ka geupeuseungab babah jih.\n17 Untông kheueh gata meunyoe Po teu Allah geuseugah gata! Bék keucewa meunyoe Gobnyan geupeukeunong bala ateueh gata.\n18 Sabab Po teu Allah nyang peusakét nyan, Gobnyan teuma nyang peu-ubat. Dan jaroe Gobnyan nyang geupoh, dan nyang peu-ubat teuma.\n19 Meunyoe bahya teuka jiancam gata, sabe Gobnyan geupeuseulamat gata.\n20 Meunyoe musém deuk teuka jiancam gata, gata hana maté lé sabab deuk. Meunyoe prang teuka meunan hebat jih, gata aman nibak maté.\n21 Gata geujaga nibak fiteunah dan peusuna; gata hadab musibah ngon hana teumakot.\n22 Meunyoe keujam ngon musém deuk trok jiteuka, gata teuma tabah dan teukém-kém geumbira. Gata hana meurasa teumakot dan gundah, watée gata hadab beulatang juah dan ganas.\n23 Ladang nyang gata meu-uéu hana teuma meubatée; beulatang juah hana teuma jiteugom gata.\n24 Gata teutab aman tinggai lam khimah gata; dan meunyoe gata pareksa bubiri-bubiri gata, banmandum seulamat hana kureueng sapeue.\n25 Aneuëk cucoe gata hana ék teukira awaknyan jai that lagée naleueng lam padang.\n26 Lagée gandom nyang ka masak, teupot óh trok bak watée, gata pih udeb seuhat sampoe óh watée tuha.\n27 Hei Nabi Ayub, banmandum nyan ka kamoe pareksa. Haba nyan beutôi lé sababnyan teurimong kheueh mantong."\n1 Laju Nabi Ayub geujaweueb, "Seukira jih duka nestapa lôn teutimang geuhon jih,\n3 pasti leubeh geuhon nibak anoe lam laôt raya. Lé sababnyan, bék hireuen meunyoe tutoe haba lôn kureueng até-até dan teugisa-gisa.\n4 Panah nibak Nyang Mahakuasa teupeubeusoét tuboh lôn; racon jih jimeu éue bansaboh jiwa raga lôn. Keudahsyatan Po teu Allah keubiet teumakot raya, dan geuheuntam ulôn lagée pasokan lawan.\n5 Keuleudée teuma puih meunyoe teujôk naleueng muda, meunan cit leumô meunyoe teujôk peunajoh mangat.\n6 Teuma peunajoh tabeue, soe nyang hawa? Panena mungken putéh boh manok na rasa jih?\n7 Hana galak ulôn cukéeh atra nyan; luwat ulôn meunyoe lôn pajoh nyan.\n8 Pakon Po teu Allah beu ôe geudeungoe doá ulôn? Pakon hana geupakoe ubak meulakée lôn?\n9 Kira jih Po teu Allah geutem peureumok tuboh lôn! Kira jih Gobnyan geujak buet dan geupoh maté lôn!\n10 Nibak ulôn hainyan sibagoe hiboran; ulôn teuma meunari diteungoh deurita. Banmandum peurintah Po teu Allah Nyang Mahakudus ka ulôn taát dan lôn simak sabe.\n11 Peue teunaga ulôn sampoe lôn mantong na? Peue harapan mangat meuteumé udeb nyang leubeh treb?\n12 Lagée teunaga batée kheueh tuboh ulôn nyoe? Teupeuget nibak teumaga kheueh tuboh ulôn nyoe?\n13 Habéh kheueh teunaga ulôn jak mita sinulông; nibak ulôn ka hana le nyang tulông.\n14 Nibak deurita nyang lagée nyoe bagoe ulôn meuharab sahabat seujati. Aléh ulôn mantong teutab seutia atawa ka ulôn meulaloe Nyang Mahakuasa.\n15 Teuma gata, hai rakan-rakan lôn, hana jeuet teupeucaya dan teupeubangga. Gata lagée krueng nyang habéh ié jih, watée ujeuen hántom jiteuka.\n16 Gata lagée krueng nyang seungab dan kaku, sabab ka teutôb ngon salju dan ié beuku.\n17 Reujang that watée ka trok musém khueng salju dan éeh nyan gadôh hana meubeukaih. Dimiyueb ié krueng ka jeuet keu tho, hanale meu ié dan tho kreng hana sapeue na.\n18 Kafilah-kafilah sisat watée jijak mita ié; awaknyan meuwot-wot dan maté lam padang pasi.\n19 Kafilah nyang teuka nibak Syeba dan nibak Tema jijak mita ié nyan dan meuharab that teuma.\n20 Teuma harapan awaknyan sia-sia nibak binéh krueng nyang ka hana ié.\n21 Lagée krueng, nyan kheueh gata, rakan lôn; gata surot dan teumakot takalon deurita lôn.\n22 Pakon? Peu kheueh ulôn lakée sapeue-sapeue nibak droeneueh? Atawa lônyue gata jak sugok gob deumi keupeuntengan ulôn?\n23 Peu kheueh ulôn lakée keuseulamatan dan teuteubôih nibak musoh nyang hana gaséh sayang?\n24 Lé sababnyan, peurunoe kheueh lôn, tunyok kheueh salah ulôn! Ulôn teuma seungab dan lôn simak peue kheun droeneueh.\n25 Tutoe haba nyang jujoe biet teupeusijuk até, teuma tutoe haba droeneueh nyang soh, hana meumakna!\n26 Banmandum tutoe haba lôn, droeneueh anggab angén mantong; peucuma droeneueh jaweueb ulôn nyang ka putôh asa.\n27 Meunan cit aneuëk yatem ngon meuntui droeneueh undi naseb jih, rakan krab droeneueh, droeneueh curiga mangat jeuet keukaya.\n28 Cuba, ngieng kheueh ulôn; ék kheueh ulôn nyoe meusulet ubak droeneueh?\n29 Bék meubuet hana ade, sada kheueh! Bék teunak ulôn, ulôn biet hana meusalah.\n30 Peu kheueh nibak neupike ulôn nyoe meusulet, hana hase neupeubeda nyang get ngon nyang teucela?\n1 Manusia nyan lagée teupaksa meujuang; udeb jih brat lagée udeb sidroe ureuëng tung upah;\n2 lagée namiet nyang rindu ubak teumpat meulindong; lagée buruh nyang jipreh gaji.\n3 Habéh buleuen meugantoe buleuen udeb lôn hana tujuan; habéh malam meugantoe malam até ulôn peunoh keuseudehan.\n4 Watée ulôn jak éh, malam meureuntang panyang; ulôn meucen that ubak reuneue, hana hase ulôn éh ngon teunang.\n5 Tuboh ulôn peunoh ngon glang dan krak darah; kulét lôn luka dan jipeuteubiet danoh.\n6 Udeb lôn nyang hana harapan nyan jijak laju ubak keuneulheueh, leubeh tajam nibak tumpeuen jijak peurahô jih.\n7 Ingat kheueh, ya Allah, udeb lôn na kheueh nafáh nyang teuyueb; bahgia lôn gadôh, hana tinggai beukaih.\n8 Jinoe Droeneueh neukalon ulôn -- teuma nyan hana treb. Meunyoe teuma ulôn Droeneueh mita, teuma ulôn ka hanale.\n9 Lagée awan nyang reudôk dan laju gadôh, manusia pi maté, hana teuma jiwoe le. Banmandum ureuëng nyang ka lheueh jituri gobnyan, tuwoe ubak gobnyan dan hanale jiingat gobnyan.\n11 Lé sababnyan ulôn hana jeuet lôn seungab droe! Rasa peudeh dan phet ulôn hana hase lôn peuseungab. Ulôn harôh lôn peugah haba, dan lôn peugah mandum asoe até lôn.\n12 Pakon ulôn nyoe teutab Droeneueh kawai dan Droeneueh jaga? Peu kheueh ulôn nyoe naga laôt nyang meubahya?\n13 Ulôn ku éh dan lôn ujoe peulheueh hek; ulôn mita nyang phui keu até ulôn nyang gundah gulana.\n14 Teuma Droeneueh peutakot ulôn deungon lumpo; Droeneueh peuteuka lumpo brok dan khayalan.\n15 Lé sababnyan ulôn leubeh galak jiceukiek laju maté nibak udeb deungon tuboh nyang peunoh deurita nyoe.\n16 Ulôn hek dan bosan udeb; ulôn meuheuet that keu maté! Peubiyeu mantong ulôn sabab udeb ulôn hana meuguna.\n17 Pakon manusia meunan that peunteng nibak Droeneueh? Pakon buet-buet jih Droeneueh kalon sabe?\n18 Droeneueh seulidék jihnyan tieb-tieb beungoh, dan tieb-tieb watée jihnyan Droeneueh ujoe.\n19 Pajan kheueh Droeneueh neupaleng nibak ulôn, sampoe hase ulôn úet ié ludah lôn?\n20 Hei Tukang keumiet lôn, peu kheueh rugoe Droeneueh sabab lé desya lôn? Pakon Droeneueh peuguna ulôn sibagoe sinakat aneuk panah Droeneueh? Peue ka geuhon that ulôn nyoe jeuet keu beuban Droeneueh?\n21 Peu kheueh hana hase Droeneueh neupeu amphon desya lôn? Peu kheueh hana mungken Droeneueh sampôh salah ulôn? Hana treble ulôn ka teu éh dalam jrat, dan meunyoe Droeneueh mita ulôn, ulôn hana meuteumé."\n1 Laju geupeugah lé Bildad, "Padubna teuk treb jih gata peugah meunan? Tutoe haba gata lagée angén pôt nyang meuhuéb-huéb.\n3 Po teu Allah hántom na geupeukeuwieng keuadelan; hántom na nyang hana jadeh bak geupeudong nyang beuna.\n4 Mungken aneuëk-aneuëk gata meudesya ubak Gobnyan, teuma ka pantaih kheueh awaknyan geuhuköm lé Gobnyan.\n5 Teuma meunyoe ubak Gobnyan gata meupayong, neulakée beugaséh dan beugeupeu amphon,\n6 meunyoe até gata jujoe hana meucupa, Po teu Allah teuma geutulông gata deungon sigra; dan sibagoe balasan, rumoh tangga gata teuma geupeupuléh lagée nyang ka-ka.\n7 Keukayaan gata nyang gadôh nyan hana meumakna meunyoe teubandeng deungon peue nyang gata teumé teuma.\n8 Ureuëng áreh yoh jamén ilée bah kheueh gata kalon, dan gata éue peungalaman indatu gata.\n9 Udeb geutanyoe paneuk, tanyoe hana tateupeue sapeue; uroe-uroe geutanyoe lagée bubayang mantong.\n10 Deungoe kheueh tutoe haba ureuëng áreh nyan leubeh ilée, awaknyan geujôk peulajaran nyoe ubak gata.\n11 'Bak teumpat meu ié mantong hase jitimoh geulagah; ôn sikée teuma na meuteumé nibak tanoh bencah.\n12 Meunyoe ié jih tho, geulagah nyan udeb layée, leubeh bagaih nibak naleueng nyang laén. Padahai mantong get dan gohlom trok watée, jihnyan teukoh dan teucok syeufeuát jih.\n13 Meunan kheueh ureuëng nyang hana meutuhan. Jihnyan tuwoe ubak Po teu Allah, dan gadôh kheueh harapan.\n14 Sikrek beuneueng nyang leumoh nyan kheueh keu jipeubangga; umpueng rambideuen jeuet keupeucayaan jih.\n15 Peu kheueh kong eumpueng nyan meunyoe teucok keu teumpat meusadeue? Peu kheueh kong beuneueng nyan meunyoe teucok keu ngon mumat?'\n16 Lagée naleueng lakoe, seugar kheueh ureuëng nyang hana meutuhan; watée keunong cahya mata uroe, jihnyan udeb suboe dan peunoh keubon.\n17 Ukeue jih jipalet batée-batée bak tanoh; jiglông kong that, jihnyan hana mudah guyah.\n18 Teuma, cuba, lôt kheueh jinoe bak naleueng lakoe nyan, dan sang-sang hántom na naleueng lakoe nyan disinan.\n19 Biet, keuseunangan ureuëng jeuhet teuma nyan mantong; ureuëng laén teuka dan jigantoe gobnyan.\n20 Teuma Po teu Allah hántom na geutinggai ureuëng nyang seutia, dan hántom na teuma geutulông ureuëng doraka.\n21 Babah gata teuma geupeujeuet teukém, bibi gata meusurak-surak deungon geumbira.\n22 Nyang banci gata meurasa malée dan meurasa droe miyueb, dan rumoh ureuëng jeuhet teuma geupeurusak sampoe hanco."\n1 Teuma Nabi Ayub geujaweueb, "Beutôi, ulôn kuteupeue, tutoe haba droeneueh nyan hana salah. Teuma, panena mungken manusia jimeupeukara ngon Allah dan ji peutaloe teuma?\n3 Nibak siribée boh teumanyong nyang geutanyong lé Po teu Allah, meusaboh pih hana hase jijaweueb lé manusia.\n4 Po teu Allah nyan keubiet that áreh dan meukuasa; soe nyang hase meuteun jilawan Gobnyan?\n5 Po teu Allah geupinah gunong hana jiteupeue lé manusia, laju geupeudugom ngon balék lé meureuka dan beungéh Gobnyan.\n6 Po teu Allah geupeutreun geumpa sampoe bumoe beuguncang, dan taméh ngon tumpang donya meuhayak keudeh keunoe.\n7 Po teu Allah jeuet geutam mata uroe bék jiteubiet watée beungoh, dan geutam bintang-bintang bék jiteubiet óh watée malam.\n8 Geuleueng angkasa hana jibantu lé gob; geugiloe-giloe rhueng naga laôt.\n9 Geupasang bintang-bintang seulatan di langet manyang, meunan cit bintang Peurahô, bintang Beulantik dan bintang Kartika.\n10 Hana hase tapeuphom banmandum buet Gobnyan, hana hase taitong padubna le mujizat-mujizat Gobnyan.\n11 Gobnyan geujak rot keu lôn, teuma hana deuh lé ulôn; Gobnyan geujak bak binéh ulôn, teuma hana nyata nibak ulôn.\n12 Meunyoe Gobnyan geureupah, soe nyang jeuet tan Gobnyan? Atawa jijeuet tanyong ubak Gobnyan, 'Hei, peue tapeubuet nyan?'\n13 Po teu Allah hana geuteun-teun meunyoe beungéh dan seu uem até Geuh; bubena peumbantu Rahab pih taklok ubak Gobnyan.\n14 Lé sababnyan, pakriban ulôn hase lôn bantah Gobnyan? Deungon tutoe haba peue ulôn hase lôn jaweueb Gobnyan?\n15 Bahpi ulôn hana meusalah, peue daya lôn, seulaén lôn lakée geunaséh ubak Po teu Allah sibagoe hakém lôn?\n16 Meunyoe Gobnyan geujaweueb watée ulôn meuhôi, ulôn ragu, peu kheueh Gobnyan ka geudeungoe su ulôn?\n17 Gobnyan geupeureumok ulôn lam angén badée, dan geutamah deurita ulôn hana alasan.\n18 Hana geupeubiyeu ulôn tarék nafáh bahpi meusikeujab; teuma geupeupeunoh ulôn deungon nyang phet nyang paleng hebat.\n19 Peu kheueh harôh na teunaga ulôn meusajan Gobnyan? Teuma kalon, padubna hebat teunaga Gobnyan! Seukira jih ubak Gobnyan ulôn sunyueng gugatan, soe nyang jeuet teuhôi Gobnyan ubak kantô mahkamah?\n20 Ulôn seutia hana lôn peubuet desya, teuma babah ulôn jipeugah nyang laén; tieb-tieb tutoe haba nyang jipeuget lé bibi lôn, sang-sang jipeusalah droe lôn keudroe.\n21 Ulôn hana meusalah, teuma ulôn hana lôn pakoe. Ulôn ka bosan udeb. Nibak ulôn hanale nyang peunteng; nyang salah dan nyang beutôi, saban mantong naseb jih: Po teu Allah teuma geupeubinasa bandua nyan.\n23 Meunyoe ureuëng nyang hana meusalah maté hana teusangka-sangka, Po teu Allah geukém mantong.\n24 Bumoe geujok lé Po teu Allah ubak ureuëng doraka, dan hakém-hakém ka geupeujeuet buta banmandum. Po teu allah geupeubuet banmandum nyoe, meunyoe bukon Gobnyan soe lom?\n25 Uroe-uroe lôn jijak deungon bagaih, laju gadôh hana teurasa mangat.\n26 Lagée peurahô teungoh plueng, udeb ulôn jijak deungon sigra, lagée cicém kleueng seumama meunan kheueh tajam jih, jisamba musoh jih.\n27 Meunyoe ulôn keuneuk teuseungéh dan teukém geumbira, meunyoe ulôn cuba lôn peutuwoe banmandum deurita, teuma duka ulôn jiteuka lom, jipeulet ulôn; sabab ulôn teupeue, Po teu Allah teutab geupeusalah ulôn.\n29 Héuh, meunyoe lagée nyan, peue that lôn pakoe?\n30 Hana sabon nyang hase jipeugadôh desya lôn!\n31 Po teu Allah geupeuseunom ulôn lam aden nyang kutoe, sampoe peukayan ulôn pi jianggab ulôn nyang paleng luwat.\n32 Seukira jih Allah nyan manusia, ulôn hase lôn jaweueb Gobnyan; laju kamoe jak meuhadab ubak kantô mahkamah keu kamoe jak peuseuleusoe mandum nyang jeuet keu dakwa.\n33 Teuma nibak kamoe hana jaksa nyang hase peusidang kamoe bandua.\n34 Seumoga Po teu Allah geupiôh geuhuköm ulôn dan geupeujiôh dahsyat Gobnyan nibak ulôn.\n35 Ulôn hana takôt ubak Gobnyan dan ulôn peugah haba jinoenyoe, sabab ulôn kuturi até lôn keudroe.\n1 Ulôn bosan dan luwat deungon udeb lôn, nyang kheueh ulôn roe mandum keuhai phet jiwa lôn.\n2 Ya Allah, bék kheueh ulôn Droeneueh peusalah; neupeutrang kheueh, pakon ulôn Droeneueh lawan.\n3 Peue laba jih meunyoe Droeneueh teutindéeh lagée nyoe, dan neuböih hase buet Droeneueh keudroe? Peue laba jih meunyoe Droeneueh neusukong peundapat dan reuncana bubena ureuëng jeuhet?\n4 Pandangan Droeneueh hana saban ngon pandangan manusia\n5 dan umu Droeneueh hana saban paneuk ngon umu jih.\n6 Meunyoe meunan, pakon Droeneueh soai banmandum desya lôn? Pakon Droeneueh peucrok banmandum salah ulôn?\n7 Nyang sikeubiet jih Droeneueh neuteupeue dan sada, bahwa ulôn hana salah, teuma beutôi. Droeneueh neuteupeue bahwa meusidroe pih hana hase jipeuseulamat ulôn nibak jaroe Droeneueh.\n8 Ulôn nyoe teupeujeuet nibak jaroe Droeneueh, masak jinoe Droeneueh keuneuk peubinasa ulôn?\n9 Ingat, nibak tanoh kliet Droeneueh cebta ulôn! Pakon kheueh Droeneueh peujeuet lom ulôn jeuet keu abée?\n10 Droeneueh peumungken ayah lôn jeuet keu ulôn, dan Droeneueh peurayeuk ulôn dalam pruet ma.\n11 Tuboh ulôn Droeneueh peuget deungon rungka dan urat; tuleueng ulôn Droeneueh boh asoe dan kulét sinutôb.\n12 Droeneueh bri keu ulôn udeb; Droeneueh gaséh ulôn, nyawöng ulôn Droeneueh jaga deungon Droeneueh peulara.\n13 Teuma jinoenyoe ulôn teupeue bahwa seulawet nyan, seungab-seungab ka Droeneueh reuncana ulôn beuceulaka.\n14 Droeneueh kawai ulôn pat tateupeue ulôn peubuet nyang salah mangat hase Droeneueh tulak keu Droeneueh bri peuamphon desya.\n15 Meunyoe ulôn kupeubuet desya, teuma naseb ulôn keubiet meupaloe! Teuma meunyoe buet ulôn hana meucupa, teutab kheueh ulôn teuanggab lôn peubuet desya! Hana ulôn jeuet lôn beuôt ulée, sabab meurasa seudeh dan teuhina.\n16 Meunyoe ulôn meuhase, bahpi hana padub na, Droeneueh let ulôn lagée singa. Dan Droeneueh tunyok lom kuasa Droeneueh, na kheueh keu Droeneueh peutakot ulôn.\n17 Sabe Droeneueh jok saksi keu teulawan ulôn; dan seumaken rayeuk kheueh meureuka Droeneueh ateueh ulôn. Droeneueh krah bubena pasokan-pasokan barô keu jijak seurang dan jijak prang ulôn.\n18 Pakon Droeneueh peubiyeu ulôn nyoe lahé ateueh rhueng donya? Leubeh get ulôn maté mantong sigohlom jingieng lé manusia!\n19 Teuma sang-sang ulôn hántom na teupeulahé, sabab phon lam pruet ma laju teupeukubu.\n20 Ah, hana treble ulôn teuma maté, lé sababnyan bah kheueh tinggai ulôn keudroe, mangat meuteumé ulôn rasa, watée ulôn nyang na mantong bacut nyoe.\n21 Hana treble ulôn jak dan hana meugisa le, ubak nanggroe nyang seupôt dan teumakot raya,\n22 nanggroe nyang seupôt, peunoh bubayang dan karu hán meuteuntée, dipat peungeuh saban deungon seupôt."\n1 Óh lheuehnyan Zofar jipeugah, "Hana kheueh haba sulet nyan teubri jeunaweueb? Peu kheueh ureuëng nyang jai that babah nyan teupeu beutôi?\n3 Nabi Ayub, gata pike kamoe hana hase kamoe jaweueb gata? Gata pike kamoe seungab mantong sabab lé gata hina?\n4 Meunurot anggapan gata tutoe haba gata nyan hana salah; meunurot anggapan gata gleh dikeue Po teu Allah.\n5 Teuma, seumoga Po teu Allah keudroe geupeugah haba!\n6 Dan seumoga gata geubri tée lé Gobnyan, bahwa hikeumat nyan jai that sagoe jih, dan hana hase jipeuphom lé manusia. Dan sada kheueh gata bahwa deurita gata hana padubna, teubandeng ngon huköman nyang gata teurimong.\n7 Ék kheueh beutôi hakikat Allah hase gata seunom? Ék kheueh beutôi kuasa Gobnyan hase gata peuphom?\n8 Kuasa Gobnyan leubeh manyang nibak angkasa; hana hase gata leugôt atawa gata kareue. Kuasa Gobnyan leubeh lhok nibak donya ureuëng maté, hana hase gata muphom mubacut pi.\n9 Kuasa Po teu Allah leubeh luwah nibak donya nyoe, dan leubeh luwah nibak laôt nyang raya.\n10 Meunyoe Gobnyan geudrob dan geuba gata ubak kantô mahkamah, dan soe nyang jeuet jitam buet Gobnyan?\n11 Po teu Allah geuturi ubak ureuëng nyang galak meusulet; buet jeuhet awaknyan hana leukang nibak mata Gobnyan.\n12 Meunyoe nang keuleudée kleut jipeulahé aneuëk keuleudée seu iet, barô kheueh ureuëng bangai jeuet keu carông.\n13 Nabi Ayub, peugleh kheueh até gata, dan meunyeusai kheueh! Meudoá kheueh ubak Po teu Allah!\n14 Peugleh kheueh desya nyang na bak até gata dan peujiôh kheueh buet jeuhet nibak rumoh gata!\n15 Teuma gata jeuet tahadab ubak udeb deungon tabah dan hebat; gata teuma teudong cot dan hana peureulée tarasa apoh apah,\n16 meunan cit deurita gata hanale gata ingat; lagée ié raya nyang ka surot, laju jituwoe lé gob.\n17 Udeb gata teuma jeuet keu leubeh trang nibak watée uroe, dan saát-saát seupôt lam udeb gata lagée cahya mata uroe beungoh.\n18 Gata teuma teugoh dan peunoh harapan; Po teu Allah teuma geulindong gata sampoe gata aman.\n19 Gata hana teuma teumakot ubak musoh; jai that ureuëng teuma jilakée tulông ubak gata.\n20 Teuma ureuëng jeuhet jipandang ubak bingöng, sabab nibak awaknyan hana nyang tulông. Saboh-saboh jih harapan awaknyan na kheueh mangat ajai beubagaih teuka."\n1 Nabi Ayub geujaweueb, "Beutôi kamoe nyoe sibagoe waki umat manusia. Meunyoe droeneueh maté, hikeumat pih maté cit teuma.\n3 Ulôn pih manusia nyang meubudo basa; banmandum nyang droeneueh peugah nyan ka kamoe muphom. Lom teuma, soe nyang hana teupeue mandum nyan? Lé sababnyan, bék droeneueh pike droeneueh leubeh nibak ulôn!\n4 Ulôn jipeukém lé rakan ngon sahabat, padahai ulôn nyoe beutôi dan hana meucupa. Yoh watée ilée Po teu Allah geujaweueb doá lôn, watée ulôn meuhôi lôn lakée tulông.\n5 Droeneueh neuhina ureuëng ceulaka, seudangkan udeb neueh aman; ureuëng nyang karab rhot droeneueh poh lom teuma.\n6 Teuma udeb meurampok hana teuancam; ureuëng nyang jijeuet lawan Po teu Allah, udeb aman. Padahai dewa nyang jeuet keu teumpat meusadeue awaknyan, na kheueh teunaga droe jih mantong.\n7 Tanyong kheueh ubak cicém dan beulatang laén teuma droeneueh jibri peungajaran lé jihnyan.\n8 Lakée kheueh keuteurangan ubak makhlok bumoe dan di laôt, teuma droeneueh tateurimong keuteurangan.\n9 Soe nibak mandum nyan nyang hana sada, bahwa nyang cebta awaknyan na kheueh Po teu Allah keudroe?\n10 Gobnyan nyang atoe udeb mandum makhlok nyang na; dan meukuasa ateueh tieb-tieb nyawöng manusia.\n11 Lagée lidah lôn galak lôn rasa peunajoh nyang mangat, meunan kheueh teuma geulinyueng ulôn galak lôn deungoe tutoe haba.\n12 Meunurot haba, hikeumat na bak ureuëng nyang panyang umu geuh, teuma hikeumat dan teunaga na nibak Po teu Allah mantong. Teuma, peungeurtian nyang na nibak ureuëng nyang ka tuha that, teuma peungeurtian dan wewenang na nibak Po teu Allah mantong!\n14 Peue nyang geureuloh hana hasele teupeudong lom teuma soe nyang ka teudrob hana hasele teupeuleuh teuma.\n15 Soe nyang lhob ié, teuma tô kreng banmandum nyan; gobnyan nyang peuleuh dan ji-ile, dan ié raya kheueh teuma nyang teuka!\n16 Po teu Allah nyan teuga, tangkoh dan jaya! Soe nyang sulet dan tukang peunget gob na dimiyueb keukuasaan Gobnyan.\n17 Geutarek hikeumat ubak peunguasa peumeurintahan, dan bubena peumimpén geupeujeuet bahan jipeukém lé gob.\n18 Geuguleng raja dan geuteun awaknyan;\n19 geuhina imeum-imeum dan ureuëng-ureuëng patôt.\n20 Geutôb babah ureuëng faséh bak peugah haba, geutarek hikeumat nibak ureuëng-ureuëng tuha.\n21 Geupeumalée ureuëng-ureuëng patôt dan meugah; geucok keudaulatan awaknyan nyang meukuasa.\n22 Geupeutrang teumpat-teumpat nyang suram; geupeukeunong cahya ubak bubayang-bubayang hitam seupôt.\n23 Bansa-bansa geupeujeuet meukeumang dan makmu, laju geupeubinasa awaknyan sampoe hanco.\n24 Geupeujeuet bubena peumimpén rhot keu bingöng, akhéjih awaknyan jijak ho-ho mantong hana teuntée tujuan.\n25 Awaknyan meugeue-meugeue lam seupôt glab, dan teuhuyong-huyong lagée ureuëng mabök bak jieb ié.\n1 Banmandum nyan ka lheueh lôn kalon dan lôn deungoe keudroe, dan biet-biet ulôn peuphom.\n2 Peue nyang droeneueh teupeue, ulôn pih teupeue; bék tapike ulôn taloe ngon gata.\n3 Teuma ulôn keuneuk peugah haba ngon Nyang Mahakuasa; ulôn keuneuk bila peukara ulôn dikeue Po teu Allah.\n4 Sabab droeneueh tatôb-tôb bangai droeneueh nyan deungon tipée muslihat, hana ubah lagée dukun-dukun peuleusu.\n5 Seukira jih droeneueh hana tapeugah haba, mungken gata teupeugah bijaksana.\n6 Lé sababnyan deungoe kheueh bantah ulôn nyoe; kalon kheueh peumbelaan ulôn.\n7 Peu kheueh deumi Allah droeneueh meusulet? Peu kheueh jeuet droeneueh meusulet keu keupeuntengan Gobnyan?\n8 Peu kheueh jeuet droeneueh dong blah Po teu Allah, dan gata bila Gobnyan sibagoe peungacara?\n9 Meunyoe Po teu Allah geupareksa droeneueh, peu kheueh get hase jih? Peu kheueh hase gata tipée Gobnyan lagée droeneueh tipée manusia?\n10 Meunyoe droeneueh dong siblah, bahpi deungon seungab-seungab, gata teuma geuhuköm lé Po teu Allah deungon keujam.\n11 Peu kheueh keuagongan Po teu Allah hana teukeujôt jiwa droeneueh? Peu kheueh deungon dahsyat Geuhnyan hana yo até droeneueh?\n12 Banmandum naseuhat droeneueh lagée abée nyang hana meuguna; peumbelaan droeneueh lagée tanoh lumpôk nyang bagaih beukah.\n13 Lé sababnyan seungab kheueh, bah kheueh ulôn peugah haba! Ulôn hana lôn pakoe pakriban mantong akibat jih!\n14 Ulôn ka siab lôn peusabông nyawöng!\n15 Ulôn neukad sabab ka putôh asa! Meunyoe Po teu Allah keuneuk poh maté lôn, ulôn meunyeurah mantong, teuma teutab lôn bila pi-e ulôn dikeue Gobnyan.\n16 Mungken lé sabab beurani ulôn nyan ulôn seulamat, sabab ureuëng jeuhet hana jijeuet meuhadab Po teu Allah!\n17 Jinoenyoe deungoe kheueh beuget-get tutoe haba lôn; simak kheueh nyang ulôn peutrang.\n18 Peukara ka siab ulôn peutrok ubak kantô peungadelan; ulôn yakén, hana hase ulôn jipeusalah!\n19 TUHAN, meunyoe Droeneueh teuka dan Neutudoh ulôn, ulôn teuma seungab dan lôn preh ajai lôn.\n20 Teuma teurimong kheueh dua boh nyang ulôn lakée nyoe, mangat ulôn kujeuet meuhadab Droeneueh lom:\n21 piôh kheueh Neuseksa ulôn, dan bék kheueh neupeutingkeh ulôn deungon keudahsyatan Droeneueh!\n22 Mariet kheueh, teuma ulôn jaweueb. Atawa, bah kheueh ulôn meututoe, lheueh nyan bri kheueh balasan jih!\n23 Padub na salah dan desya nyang ulôn peubuet? Banmandum nyang ulôn langgeh bah kheueh Droeneueh peugah!\n24 Pakon Droeneueh peusie dan Neupeujiôh droe nibak ulôn? Peue sabab jih Droeneueh anggab ulôn nyoe sibagoe musoh Droeneueh?\n25 Ulôn na kheueh ôn nyang lurôh lé sabab angén teuka, ék kheueh Neupeuyo ulôn! Ulôn na kheueh jumpung nyang tho dan layée, panena jeuet Neupeulet-peulet ulôn!\n26 Droeneueh peuteuntée naseb nyang phet keu ulôn; Droeneueh balaih salah ulôn watée ulôn mantong muda.\n27 Gaki ulôn Droeneueh ikat ngon ranté beuso; banmandum grak grik ulôn Droeneueh kawai. Meunan cit tapak gaki lôn, hana leukang nibak mata Droeneueh.\n28 Lé sababnyan ulôn jeuet keurapôh lagée kayée nyang brôk; lagée ija jipajoh lé keuraleub, ulôn ka jeuet rapôh.\n1 Yoh phon lahé manusia nyan leumoh hana meudaya; udeb jih paneuk dan peunoh ngon deurita.\n2 Jihnyan meukeumang dan layée lagée bungöng; gadôh lagée bubayang, dan laju gadôh hán teutuhoe.\n3 Ya Allah, ék kheueh Droeneueh neutem ngieng ulôn, dan neupeuhadab ulôn ubak peungadelan Droeneueh!\n4 Peu kheueh meuteumé manusia nyang meudesya jipeuteuka hai nyang sampoereuna?\n5 Jeumeulah umu manusia ka Droeneueh peuteuntée; jeumeulah buleuen jih ka Droeneueh peupasti. Droeneueh peuteutab teuma bataih-bataih udeb jih; hana mungken jiliengkeue lé jihnyan.\n6 Peubiyeu mantong kheueh jihnyan meureuhat, bék peukaru jihnyan; mangat jihnyan hase jinekmat udeb jih sampoe seuleusoe tugaih jih.\n7 Mantong na harapan keu bak kayée nyang teuteubang; bak kayée nyan meutarôk lom, laju meucabeueng.\n8 Bahpi lam tanoh ukeue jih jeuet keuleupôk, dan ukeue tunggai jih maté lé sabab brôk,\n9 teuma meunyoe keunong ié, jihnyan timoh lom; lagée seunaman muda, tarôk-tarôk jih meutuneh lom.\n10 Teuma meunyoe manusia maté, habéh kheueh riwayat jih; jihnyan meuninggai donya, laju ho jijak?\n11 Lagée ié meuasab didalam mon, lagée ié krueng surot sampoe habéh ié jih,\n12 meunan cit teuma manusia nyang ka meuninggai donya: jihnyan hana hase jibeudôh lom teuma. Jihnyan hana jaga meunyoe langet mantong na, hántom na le jibeudôh nibak teumpat éh jih.\n13 Som kheueh lôn nibak donya ureuëng maté; lindong kheueh ulôn sampoe Droeneueh hana beungéh le. Teuma peuteuntée kheueh watée keu teuingat droe ulôn.\n14 Sabab, meunyoe manusia maté, peu kheueh jihnyan hase udeb lom teuma? Uroe-uroe deumi uroe ulôn preh sabe sampoe watée phet lôn nyoe jijak teuma.\n15 Teuma Droeneueh Neutawök ulôn, dan ulôn pih teuma lôn jaweueb; Droeneueh teuma neusayang lom ubak ulôn, makhlok nyang Droeneueh cebta.\n16 Laju Neukawai tieb-tieb langkah lôn, teuma hanale Droeneueh kalon desya lôn.\n17 Desya ulôn teuma Droeneueh peuamphon dan Droeneueh böih; salah ulôn yoh watée ilée teuma Droeneueh sampôh.\n18 Teuma, gunong-gunong reuloh teupeurô meutabu beba, dan gunong batée nyang kong teuma teugéesée nibak teumpat jih.\n19 Batée-batée teuma jikreh habéh lé ié nyang ile tajam; tanoh teuma jipeuhanyot lé ujeuen nyang teuga. Meunan kheueh Droeneueh peuhanco harapan manusia.\n20 Droeneueh peutaloe jihnyan keu siumu masa; Droeneueh yue jihnyan beujijak dan Droeneueh ubah ruman jih.\n21 Aneuëk-aneuëk jihnyan jeuet keu ureuëng mulia, teuma gobnyan hana geuteupeue. Dan meunyoe awaknyan ka jeuet keu hina, hana nyang peugah nyan ubak geuhnyan.\n22 Teuma linu-linu tuboh geuhnyan nyang geurasa; teuma seudeh até geuh nyang geudeurita."\n1 Teuma Elifas geujaweueb, "Keubiet sulet that neuh Nabi Ayub, haba gatanyan keubiet hana meumakna! Hana ureuëng bijaksana nyang jaweueb lagée gata nyoe, hana jihnyan jibila droe jih keudroe deungon tutoe haba nyang hana meumakna.\n4 Seukira jih haba gata nyan teuseutôt, hana meusidroe pih teumakot atawa meudoá ubak Po teu Allah lom.\n5 Tutoe haba gata jeuet keu bukeuti bahwa gata meusalah, teuma keujeuhetan gata nyan gata tôb ngon meusilek lidah.\n6 Hana peureulée gata lôn tudôh atawa lôn peusalah, sabab lé tutoe haba gata keudroe gata jigadu.\n7 Gata pike gata manusia nyang phon teupeulahé? Peu kheueh na teuka watée gunong-gunong teucebta?\n8 Peu kheueh gata deungoe Po teu Allah geupeuget reuncana Gobnyan? Peu kheueh teuma gata nyang na hikeumat manusia?\n9 Peue-peue nyang gata teupeue, kamoe pih kamoe teupeue; peue-peue mantong nyang gata muphom, nyata teuma nibak kamoe.\n10 Hikeumat nyoe kamoe teurimong nibak ureuëng nyang ka putéh ôk; awaknyan ka na sigohlom ayah gata teupeulahé!\n11 Pakon hiboran Po teu Allah hana gata teurimong? Kamoe meututoe deungon saba dan leumoh leumbot ateueh nan Gobnyan.\n12 Teuma gata ka jiék peuneng, mata gata hu meuble-ble;\n13 gata beungéh ubak Po teu Allah dan gata bantah Gobnyan.\n14 Peu kheueh mungken manusia sagai-sagai hana meusalah? Peu kheueh jihnyan jeuet teupeubeutôi dikeue Po teu Allah?\n15 Meunan cit ubak malaikat pih Po teu Allah hana peucaya; awaknyan hana suci nibak keumalon Gobnyan.\n16 Meunyoe manusia nyang jeuhet dan teunoda, nyang jijieb jeuhet lagée jijieb ié mantong.\n17 Deungon Nabi Ayub, keu gata ulôn peutrang sapeue-sapeue,\n18 nyang jipeurunoe lé ureuëng bijaksana ubak ulôn. Ajaran nyang jiteurimong nibak indatu jih, dan jipeutrok deungon leungkab ubak keuturonan geuh.\n19 Watée nyan hana ureuëng jamé di nanggroe awaknyan; hana nyang peusisat awaknyan nibak Po teu Allah.\n20 Ureuëng jeuhet nyang jitindéeh seusabe droe jih, teutab meurasa gundah sipanyang udeb jih.\n21 Su-su nyang geureudam geureudum keubiet teupeutuloe punyueng awaknyan; watée saát nyang aman peurampok teuka jijak heuntam awaknyan.\n22 Hana harapan nibak awaknyan jipeusie nibak seupôt, sabab peudeueng ngon poh maté awaknyan jipeulet bak tieb-tieb keuseumpatan.\n23 Cicém-cicém nasar jipreh-preh watée awaknyan maté, cicém-cicém keuneuk jipajoh manyét awaknyan. Lé sababnyan sada kheueh jihnyan bahwa seupôt kheueh uroe ukeue awaknyan.\n24 Beuncana lagée raja nyang peukasa, ka siab keuneuk jiteugom awaknyan.\n25 Meunan kheueh naseb ureuëng nyang lawan Po teu Allah, dan jijeuet lawan Nyang Mahakuasa.\n26 Deungon sombong jihnyan jiseureubu dan jilawan Po teu Allah; laju jibeuôt peurisée jih, jihnyan seumaloe jisurot.\n28 Jihnyan tinggai di banda-banda nyang ka hanco keng keueng, nibak rumoh-rumoh nyang hana ureuëng po jih. Banda-banda nyan ka teupeuteuntée keu teutab jeuet keu banda nyang tinggai rungka-rungka.\n29 Keukayaan ureuëng nyan teuma gadôh hana meubeukaih; hareuta beunda jih teuma habéh gleh sapan sapa.\n30 Jihnyan hana teuhinda nibak seupôt nyang gulita; apui laju jipeuhangoh tarôk-tarôk jih. Jihnyan teuma hanco watée geuplôh ngon babah Po teu Allah.\n31 Meunyoe jihnyan peucaya ubak nyang hana meuguna, keunong peunget kheueh jihnyan; dan imbalan nyang teuma jiteurimong, hana cit meuguna le.\n32 Sigohlom trok watée jih, jihnyan teuma maté, lagée cabeueng layée nyang hana hase ijo le.\n33 Jihnyan lagée bak anggô nyang lurôh boh jih, lagée bak zaiton nyang bungöng jih leukang bak tangke.\n34 Ureuëng nyang jeuhet hana keuturonan; dan habéh tutông kheueh rumoh nyang jipeudong nibak hase péng sugok.\n35 Nyan kheueh awaknyan nyang jireuncana buet jeuhet dan jipeubuet teuma; tipée muslihat sabe na teukandong lam até jih."\n1 Teuma Nabi Ayub geujaweueb, "Kayém that ulôn deungoe peundapat lagéenyan; peunghiboran droeneueh na kheueh seksaan nibak lôn.\n3 Pajan kheueh haba sulet nyan droeneueh piôh? Peue nyang jeuet keurangsangan droeneueh nyang jeuet teujaweueb?\n4 Seukira jih droeneueh nyan ulôn, dan ulôn droeneueh, ulôn pih jeuet lôn peugah haba saban lagée nyan. Ulôn peujai gata deungon tutoe haba; ulée ulôn teuma lôn asek-asek.\n5 Até gata teuma lôn peukong deungon meubagoe anjuran; tutoe haba ulôn teuma teubri hiboran.\n6 Meunyoe ulôn peugah haba, deurita ulôn hana reuda; meunyoe ulôn kuiem droe, peue teuma guna jih?\n7 Po teu Allah, teupeujeuet ulôn aloh alah; banmandum keuluwarga ulôn habéh geupeubinasa.\n8 Gobnyan geuteuntang dan geudrob ulôn. Jinoenyoe, pijuet ngon tho kheueh tuboh ulôn, dan keue ureuëng ramé, nyan kheueh bukeuti jih bahwa ulôn ka meudesya.\n9 Deungon beungéh Po teu Allah geupriek-priek tuboh lôn; deungon biet-biet banci Gobnyan geupandang ulôn.\n10 Ureuëng-ureuëng jihina ulôn deungon babah teuhah raya-raya; ulôn jiparan dan mieng ulôn jitampa.\n11 Po teu Allah geujôk ulôn ubak ureuëng doraka; ulôn geupeurhot lam jaroe ureuëng doraka.\n12 Yoh awai ilée udeb lôn teuntram dan bahgia, teuma Po teu Allah geuseurang ulôn deungon hana teusangka-sangka. Kudok ulôn geuteugom dan ulôn geutiek; geupeujeuet ulôn sasaran keu teumpat latehan.\n13 Deungon hana weueh Gobnyan hana piôh geutimbak ulôn ngon panah, lé sababnyan, meuburée kheueh asoe pruet ulôn.\n14 Gobnyan geuseureubu lagée sidroe peujuang, dan geupeuluka ulôn meu-ulang-ulang.\n15 Ulôn sok ija kröng sibagoe tanda seudeh, dan lôn duek lam abée sabab ka geupeutaloe.\n16 Ruman lôn mirah sabab lôn mo; peuleupuk mata lôn keumong dan ijo.\n17 Teuma ulôn hana lôn peubuet nyang kreueh; deungon nyan trang kheueh doá lôn jujoe ubak TUHAN.\n18 Hei bumoe, jeuhet ateueh ulôn bék kheueh teusöm; bék seungab geumeuciek ulôn lakée keuadelan.\n19 Ulôn kuteupeue bahwa Nyang Bila ulôn na lam syeuruga; Gobnyan geubri keusaksian bahwa ulôn hana meudesya.\n20 Ulôn jihina lé rakan-rakan lôn dan jipeukém; sira ulôn mo lôn meuhadab ubak Po teu Allah lôn lakée tulông.\n21 Akh, kira jih Po teu Allah keudroe geubila ulôn dikeue Gobnyan, lagée sidroe ureuëng nyang rila jibila sahabat jih.\n22 Thon-thon nyang na tinggai hanale; sikeujab treuk ulôn jak dan hana lôn woe le.\n1 Ajai lôn katoe that, nafáh lôn karab putôh; na kheueh jrat nyang tinggai keulôn.\n2 Ureuëng laén jipeujeuet ulôn nyoe barang keu jipeukém; ulôn kalon padubna awaknyan jigeulawa ateueh ulôn haba meupansi.\n3 Ulôn nyoe jujoe, ya Allah. Peucaya kheueh ubak ulôn! Soe kheueh lom nyang jitem peubeuna haba ulôn?\n4 Droeneueh tôb até awaknyan sampoe hana jeuet jimeuphom; bék sampoe awaknyan jipeutaklok ulôn jinoenyoe.\n5 Meunurot peupatah, soe nyang gadu rakan deumi keu laba, aneuëk-aneuëk jih keudroe teuma jiteurimong balaih.\n6 Jinoenyoe ulôn jipansi ngon peupatah nyan; awaknyan teuka keujijak ludah muka ulôn.\n7 Mata ulôn sapu sabab meudukacita; bansaboh tuboh lôn pijuet meurana.\n8 Ureuëng nyang saleh teukeujôt dan hireuen; ureuëng nyang hana meusalah jianggab ulôn hana meutuhan.\n9 Ureuëng nyang jroh dan nyang hana meusalah, seumaken yakén cara udeb jih meukeunong bak até Allah.\n10 Teuma seukira jih gata mandum teuka keunoe, hana meusidroe ureuëng bijaksana pih nyang gata teumé.\n11 Uroe-uroe lôn ka jijak laju, dan bateue kheueh mandum reuncana lôn; gadôh teuma mandum cita-cita lam até lôn.\n12 Teuma rakan-rakan lôn jipeugah, 'Malam nyan uroe dan trang karab trok.' Teuma ulôn kuteupeue lam até lôn, bahwa teutab seupôt kheueh keuadaan lôn.\n13 Teuma donya mawöt kheueh nyang ulôn harab, disideh kheueh ulôn éh lam seupôt.\n14 Kubu ulôn lôn boh nan "Ayah lôn", dan glang-glang nyang pajoh tuboh lôn, lôn boh nan, "Ma" dan "Syedara lôn nyang inong".\n15 Dipat kheueh harapan keu lôn; soe nyang kalon na bahgia keu ulôn?\n16 Meunyoe ulôn kutreun lam donya ureuëng maté, ulôn ka hana harapanle."\n1 Teuma geujaweueb lé Bildad, "Hei Nabi Ayub, pajan kheueh gata habéh tapeugah haba? Seungab kheueh, dan deungoe kheueh jinoe kamoe keuneuk peugah haba.\n3 Pakon gata anggab kamoe bangai, dan gata peusaban kamoe ngon leumô?\n4 Beungéh gata teupeusakét droeneueh keudroe. Peu kheueh harôh deumi keupeuntengan gata nyan bumoe gadôh peunduduek jih, dan gunong-gunong teupinah nibak teumpat jih?\n5 Panyöt ureuëng jeuhet pasti teupeulon; apui jih hántom nale teupeuhu.\n6 Trang lam khimah jihnyan ka jeuet keu layoh; panyöt ngon peutrang nyan hanale hu meuble.\n7 Langkah jihnyan nyang teugab jeuet teuhuyong-huyong; rancangan jihnyan keudroe jeuet keu sabab jihnyan meugantoh.\n8 Jihnyan jijak lam taron, dan meucuét kheueh gaki jih.\n9 Tumet jih meucarueh ngon jeunieb, lé sababnyan teudrob kheueh jihnyan.\n10 Bak tanoh, teusöm talo taron; bak rot ueh, teuteuen jeunieb dan pikat.\n11 Ureuëng jjeuhet teupeukeujot lé gli nyang teuka jeueb-jeueb sagoe; teumakot jiseutôt jih langkah deumi langkah.\n12 Yoh ilée jihnyan teuga, jinoe jihnyan meurana; bala beuncana na meusajan jihnyan dipat mantong.\n13 Kulét jih ka jipajoh lé peunyakét nyang paleng parah; jaroe ngon gaki jih kabrok meunanoh.\n14 Jihnyan teucok lam khimah jih, bak jihnyan meurasa aman, laju teubahue keu teuba ubak maté.\n15 Jinoe soe mantong jeuet tinggai lam khimah jih, dan disinan laju teusipreuk beulerang, ngon peumaté peunyakét jih.\n16 Ukeue-ukeue jih tho kreng dan krôt-krôt; ranteng-ranteng jih tho dan keunyuét.\n17 Jihnyan hanale gob uturi bah didalam meunan cit diluwa banda; hana meusidroe pih nyang mantong ingat nan jih.\n18 Lam trang jihnyan teu-use lam seupôt; lam donya ureuëng udeb jihnyan teukireuh teuma.\n19 Aneuëk meunan cit keuturonan nibak jihnyan hana; di gampông leuen jih hana meusidroe pih nyang tinggai.\n20 Watée teudeungoe naseb jih, peunduduek di barat teukeujôt that, dan peunduduek di timu yo meugám-gám sabab teumakot.\n21 Meunan kheueh naseb ureuëng doraka, awaknyan nyang hana jipakoe Po teu Allah."\n1 Teuma Nabi Ayub geujaweueb, "Pakon ulôn hana putôh neukheun sabe, dan gata seksa deungon tutoe haba?\n3 Neu-ulang-ulang gata tahina ulôn, dan gata iénaya ulôn deungon hana rasa malée.\n4 Meunyoe bit salah buet ulôn, nyan hana rugoe gata.\n5 Gata pike droe gata leubeh get nibak ulôn; sosah ulônnyoe gata anggab nyan bukeuti ulôn salah.\n6 Neuteupeue kheueh bahwa ulôn nyoe teungoh geuseksa lé Po teu Allah dan geudrob lam jeunieb Gobnyan.\n7 Ulôn meulawan-lawan sabab keujam nyan, teuma hana meusiroe pih nyang kalon ulôn. "Dipat keuadelan," su ulôn kuk, teuma hana nyang deungoe ulôn.\n8 Po teu Allah geutôb rot ulôn, ulôn hana hase lôn jak, juröng-juröng ulôn ka geupeujeuet seupôt buta.\n9 Gobnyan geureupah mandum atra ulôn, dan nan get ulôn ka geupeurusak teuma.\n10 Gobnyan geuheuntam ulôn rot meubagoe jurosan, lagée ureuëng jilôt ukeue nibak seunaman, laju geupeubiyeu layoh dan layée, meunan kheueh geucok banmandum harapan ulôn.\n11 Meureuka Po teu Allah ateueh ulôn hu meuhuéb-huéb; ulôn geuanggab lagée musoh Gobnyan.\n12 Pasokan Gobnyan jiseureubu hana hase teuampeueng; rot ulôn jak geuhalang-halang, dan khimah ulôn geukeupông.\n13 Kawöm syedara lôn geupeujiôh nibak ulôn; ulôn jeuet keu ureuëng aséng nibak mandum rakan lôn.\n14 Kawöm dan rakan lôn mandum jipeujiôh droe; rakan-rakan lôn hana jiingat le ubak ulôn.\n15 Namiet ulôn nyang inong ka tuwoe, soe ulôn nyoe, amphon jih; jianggab ulôn nyoe sidroe ureuëng nyang gohlom jituri.\n16 Ulôn tawök namiet lôn, teuma jihnyan hana jiseuôt, bahpi ulôn rayu jih nyan deungon su nyang leumoh leumbot.\n17 Peurumoh lôn luwat jicöm nafáh nyan, syedara kandông lôn hana geutem peurab ubak lôn.\n18 Ulôn jihina lé aneuëk miet bak rot ueh raya; meunyoe ulôn dong, ulôn jipeukém.\n19 Jingieng ulôn, rakan krab ulôn meurasa yo; ulôn jitinggai lé awaknyan nyang ulôn gaséh.\n20 Tuboh lôn tinggai kulét ngon balot tuleueng; rab mantong ulôn maté dan nyawöng lôn meulayang.\n21 Hei rakan-rakan lôn, neugaséh kheueh keu lôn, sabab jaroe Po teu Allah geupoh ulôn.\n22 Po teu Allah hana putôh geuteugon ulôn; pakon gata taseutôt Gobnyan? Peu kheueh gohlom puih gata taseksa?\n23 Ah, kirajih tutoe haba lôn teucetet, deungon nyan sabe teuingat;\n24 kirajih deungon beuso teupheut ateueh batée, mangat teutab meuteun siumu masa.\n25 Ulôn kuteupeue bahwa lam syeuruga na nyang bila lôn; akhé jih Gobnyan teuka geujak tulông lôn.\n26 Bahpi kulét lôn luka-luka dan bicah, teuma simantong ulôn na tuboh, teutab ulôn kalon Po teu Allah.\n27 Deungon mata lôn keudroe Gobnyan teuma lôn kalon, nibak lôn keudroe Gobnyan jeuet keu sahabat.\n28 'Pakriban cara jih tanyoe peudakwa jihnyan?' Gata neumita alasan keu gata mita peukara.\n29 Teuma, jinoe, takot kheueh ubak peudeueng! Sabab Po teu Allah meureuka dan geuhuköm ureuëng meudesya; lé sababnyan neuteupeue kheueh lé gata, bahwa na Po teu Allah nyang peusidang manusia."\n1 Laju geujaweueb lé Zofar, "Hei Nabi Ayub, ulôn meurasa teusinggong tutoe gata nyan, jinoe ulôn keuneuk jaweueb haba gata nyan.\n3 Tutoe haba gata nyan biet-biet meuhina that, teuma ulôn kuteupeue pakriban teujaweueb nyan.\n4 Peu kheueh hana gata teupeue bahwa phon bak jamén purbakala, yoh phon that manusia geupeuduek ateueh rhueng donya,\n5 mangat até ureuëng jeuhet teuma sikeujab mantong, dan keuseunangan ureuëng doraka siat mantong?\n6 Bahpi keubeusaran jih trok u langet ijo, sampoe ulée jih meusampôh ngon awan,\n7 teuma jihnyan teutab gadôh siumu masa, gadôh lam donya deungon cara nyang paleng hina. Ureuëng-ureuëng nyang ka lheueh meuturi ngon jihnyan, teuma jitanyong, "Hoi, hojijak ka?"\n8 Jihnyan teuma gadôh lagée bubayang lumpo, gadôh lagée keumalon watée malam teuka.\n9 Jihnyan hana deuhle bak mata; jihnyan hanale tinggai bak teumpat jih.\n10 Nyang yoh ilée jicue nibak ureuëng nyang hana sapeue na harôh jigantoe lé aneuëk-aneuëk jih.\n11 Bahpi jihnyan muda dan peukasa, teuma hana treble jihnyan ka jeuet keu abée hana meuguna.\n12 Keubiet that maméh jeuhet nyang na lam babah jih! Rasa jih sayang that keu teu uét deungon sigra; sababnyan jikeubah mantong yueb lidah jih, mangat treb jirasa atra nyan.\n14 Teuma peunajoh nyan meu-ubah lam pruet, jeuet keu racon nyang phet jiba mawöt.\n15 Atra jih cue nyang jiuét nyan, teupaksa jiulée lom teuma; Po teu Allah geupeuteubiet lom lam pruet jih.\n16 Ureuëng jeuhet teuma jijieb racon nyang ba beuncana, jihnyan teuma maté lé atranyan lagée jikab lé beulatang meubisa.\n17 Hana jiteumé rasa minyéuk zaiton nyang meunanle meulimpah, atawa susu ngon meulisan nyang meulimpah ruah.\n18 Banmandum laba jih harôh jijôk pulang; hase useuha jih hana teuma jirasa.\n19 Sabab jihnyan jitindéeh dan hana jikalon ban ureuëng nyang gasien; dan jireupah rumoh-rumoh nyang kon jipeudong.\n20 Sabab waba jih hana meubataih le, lé sababnyan jihnyan hana teuma jeuet keu puih.\n21 Meunyoe jihnyan jimakheun banmandum jipeuhabéh, lé sababnyan keumakmuran jih hana teuma meuteun.\n22 Watée ka trok bak punca makmu lam udeb jih, deurita dan malang teuka ateueh droe jih.\n23 Watée jihnyan gabuek jipasoe pruet jih, Po teu Allah keubiet teuka meureuka dan laju geuhuköm jihnyan.\n24 Meunyoe jihnyan jiplueng jipeusie nibak peudeueng baja, jihnyan teuma teupeuluka ngon panah teumaga.\n25 Jihnyan keunong aneuk panah, sampoe jihnyan luka; ujong aneuk panah nyang meukilat beusoét lam tuboh jih, lé sababnyan teumakot laju teuka bansaboh até jih.\n26 Hanco kheueh bubena hareuta nyang ka jikeubah; jihnyan meusajan mandum keuluwarga jih jipajoh lé apui nyang hana jipeuhu lé manusia.\n27 Langét laju jisengkab buet jih nyang jeuhet; bumoe jibeudôh jilawan jihnyan.\n28 Banmandum atra keukayaan jih habéh meuseunah, sabab beungéh Po teu Allah nyang hana teukira.\n29 Nyan kheueh naseb ureuëng nyang durjana, naseb nyang ka geupeuteuntée lé Po teu Allah keu jihnyan."\n1 Nabi Ayub geujaweueb, "Deungoe kheueh peue nyang keuneuk ulôn peugah; teuma nyan nyang ulôn lakée sibagoe peunghiboran.\n3 Idhin kheueh ulôn keugantoe peugah haba, óh lheuehnyan jeuet lom droeneueh neuhina!\n4 Kon ngon manusia ulôn meudakwa, lé sababnyan hana peue meunyoe ulôn kureueng saba.\n5 Pandang kheueh ulôn, deungon nyan droeneueh teuma teuceungang, droeneueh teuseupôk dan babah droeneueh seungab.\n6 Meunyoe lôn pike keuadaan ulôn nyoe, yo kheueh ulôn sabab lé teumakot ngon gli.\n7 Pakon ureuëng jeuhet geubri umu jih panyang le Po teu Allah, dan hareuta awaknyan hana putôh meutamah-tamah?\n8 Awaknyan udeb keubiet that treb seuhingga jikalon aneuëk cucoe awaknyan ka jeuet keu rayeuk.\n9 Rumoh tangga awaknyan aman seuntosa; Po teu Allah hana geupeutreun beuncana ateueh awaknyan.\n10 Beulatang peulara awaknyan meukeumang le, dan hana aloh alah watée jimeu aneuëk.\n11 Aneuëk-aneuëk ureuëng jeuhet jilumpat-lumpat deungon geumbira, lagée bubiri muda nyang meusukaria.\n12 Jiseutôt lé su rapa-i, suleng dan su keucapi, awaknyan jai that meunyanyoe dan meulikak-likak.\n13 Uroe-uroe jih jipeuhabéh lam keubahgiaan, dan awaknyan meuninggai peunoh keudaméan.\n14 Padahai awaknyan jipeugah ubak Po teu Allah, "Peujiôh kheueh kanoe dan jak kheueh! Kamoe hana meupakoe dan hana peureulée kamoe muphom meukeusut dan keuheundak Droeneueh lam udeb kamoe."\n15 Jipike lé awaknyan, "Teupeutimang Po teu Allah hana meuguna, dan meudoá ubak Gobnyan hana guna jih.\n16 Bukon lé sabab teunaga tanyoe mantong, trok kheueh banmandum meukeusut dan tujuan tanyoe?" Teuma nibak ulôn sagai-sagai han seutuju deungon rot pikeran dan peundapat lagéenyan.\n17 Peu kheueh ka lheueh panyöt ureuëng jeuhet teupeulon, dan awaknyan keunong bala dan malang jiteuka? Peu kheueh ka lheueh awaknyan geubeungéh lé Po teu Allah, sampoe awaknyan geuhuköm teuma?\n18 Peu kheueh ka lheueh awaknyan lagée jeumpung dan abée nyang jiyueb lé angén badée dan angén jak?\n19 Droeneueh neupeugah, "Aneuëk geuhuköm lé Allah sabab lé desya-desya ureuëng syiek jih." Teuma ulôn kupeugah: Ureuëng meudesya nyan kheueh nyang harôh geuhuköm lé Po teu Allah, mangat awaknyan sada bahwa sabab lé desya awaknyan, teuma Po teu Allah geukirém huköman Geuh.\n20 Bah kheueh ureuëng meudesya jitanggong desya jih keudroe, bah kheueh jirasa meureuka Po teu Allah Nyang Mahamanyang.\n21 Meunyoe manusia ka habéh watée jih udeb ateueh rhueng donya, peu kheueh mantong jipakoe aléh keuluwarga jih bahgia?\n22 Peu kheueh hase manusia jipeurunoe Po teu Allah, seudang Po teu Allah keudroe nyang peuhakém makhlok lam syeuruga?\n23 Na ureuëng nyang seuhat sipanyang udeb jih; jihnyan meuninggai deungon rasa puih dan leuga. Maté jih teunang deungon rasa bahgia, seudangkan tuboh jih mantong peunoh teunaga.\n25 Teuma na cit nyang maté peunoh ngon phet, deungon hántomna jirasa pakriban nyan keubahgiaan.\n26 Teuma lam jrat, awaknyan sabe-sabe teu-éh; jiparan lé ulat ngon glang.\n27 Beutôi ulôn kuteupeue peue nyang droeneueh pike dan mandum buet jeuhet nyang droeneueh reuncana.\n28 Droeneueh tanyong, "Dipat rumoh peunguasa nyang jipeubuet keureuja doraka?"\n29 Gohlom droeneueh tanyong bak ureuëng nyang kayém jijak-jak? Peu kheueh hana droeneueh pateh haba nyang awaknyan peugah?\n30 Kheun awaknyan, "Nibak uroe Po teu Allah geubri huköman, bubena ureuëng jeuhet geupeuseulamat."\n31 Hana nyang peumasa-alah pi-e jihnyan; hana nyang balaih buet jih nyang jeuhet nyan.\n32 Jihnyan teuba ubak jrat, dan teupeutamong lam kubu; jrat jih teujaga dan teu-uruih get that.\n33 Meuribée ureuëng ji-iréng manyét jihnyan ubak kubu; deungon meulet-meulet tanoh pih teuseubée jihnyan.\n34 Lé sababnyan, peunghiboran nyan soh hana meuguna dan banmandum jaweueb droeneueh nyan sulet!"\n1 Laju geupeugah kheueh lé Elifas, "Lamkawan umat manusia, hana meusidroe pih meuguna nibak Po teu Allah. Ureuëng nyang biet-biet meuakai budoe, na kheueh meuguna keu droe jih keudroe.\n3 Peu kheueh na guna jih nibak Po teu Allah, meunyoe gata tapeubuet keuheundak Gobnyan? Peu kheueh na laba keu Gobnyan, meunyoe udeb gata sampoereuna?\n4 Kon lé sabab teumakot gata ubak Po teu Allah, gata jitudoh dan jianggab meusalah,\n5 teuma lé sabab jai that-that desya gata, dan keubiet jeuhet that buet ngon pi-e gata.\n6 Meunyoe syedara gata hana hase jibayeue utang jih, gata reupah mandum peukayan jih.\n7 Ureuëng nyang hék hana gata bri ié jieb, nyang deuk hana gata peutaba peunajoh.\n8 Gata peuguna jabatan dan kuasa keu gata seta banmandum tanoh jih.\n9 Bukon mantong gata hana tatulông inong-inong balée, teuma aneuëk yatem ngon meuntui pih gata tindéeh.\n10 Lé sababnyan bansikeulileng gata, jinoe peunoh ngon peurangkab, dan deungon hana teusangka-sangka até gata peunoh ngon teumakot.\n11 Uroe seumaken seupôt, hana hase gata keumalon; gata jirôh lé ié raya nyang paleng tajam.\n12 Bukon kheueh Po teu Allah geutinggai bak langét nyang paleng manyang, dan geungieng u miyueb, ubak bintang-bintang nyang paleng manyang?\n13 Teuma digata tatanyong, "Peue jiteupeue Gobnyan? Gobnyan na dimeurandeh awan dan hana hase geupeusidang tanyoe."\n14 Gata tapike bahwa pandangan Gobnyan teutôb ngon awan dan bahwa teuma nibak bataih lamkawan langét ngon bumoe Gobnyan geujak?\n15 Peu kheueh gata teutab keuneuk jak rot ueh nyang ka jipiléh lé ureuëng-ureuëng jeuhet?\n16 Awaknyan teucok sigohlom trok watée jih maté, dan jipeuhanyot lé ié raya nyang teuka.\n17 Awaknyan kheueh nyang jijeuet tulak Po teu Allah Nyang Mahakuasa, dan jipike Gobnyan hana hase geupeubuet sapeue ateueh awaknyan.\n18 Padahai Po teu Allah nyang ka peujeuet awaknyan kaya! Keubiet ulôn hana muphom pikeran ureuëng doraka!\n19 Ureuëng nyang jroh, teukém-kém peunoh geumbira, watée jikalon ureuëng jeuhet meuteumé huköman.\n20 Banmandum atra ureuëng jeuhet ka hanco sapan sapa, dan apui teuka laju jitot habéh nyang na tinggai teusisa.\n21 Nyan, Nabi Ayub, meudamé kheueh ngon TUHAN, mangat gata meuteumé keuteuntraman. Meunyoe nyan gata peubuet, pasti gata meuteumé laba.\n22 Teurimong kheueh peue nyang geupeurunoe lé TUHAN ubak gata; keubah kheueh mandum nyan lam até gata.\n23 Woe kheueh ubak TUHAN deungon miyueb até nyang jeuhet nyang na lam rumoh gata bah kheueh gata sampôh.\n24 Böih kheueh méuh gata nyang paleng aseuli; rhom kheueh lam tuwie krueng nyang hana lé meu ié.\n25 Bah kheueh Nyang Mahakuasa jeuet keu méuh gata, dan keu pirak gata nyang paleng lumbôi sa.\n26 Lé sababnyan gata jeuet peucaya ubak Po teu Allah, dan gata teupeue bahwa Gobnyan punca bahgia gata.\n27 Meunyoe gata meudoá, Gobnyan teuma geujaweueb gata, dan gata hase tapeuteupat banmandum janji gata.\n28 Useuha gata teuma sabe meuhase, dan trang teuma meucahya lam udeb gata.\n29 Ureuëng nyang sombong geupeumiyueb lé TUHAN, teuma nyang miyueb até teuma geupeuseulamat.\n30 Po teu Allah teuma geutulông gata meunyoe gata hana meusalah, dan meunyoe gata tapeubuet keuheundak Gobnyan."\n1 Teuma Nabi Ayub geujaweueb, "Ulôn jeumeulueng-jeumeulueng ngon apoh apah ubak Po teu Allah; hana hase ulôn peuteun apoh apah.\n3 Ah, rupari ulôn teupeue teumpat Gobnyan na, mangat ulôn jeuet lôn jak dan meurumpok ngon Gobnyan.\n4 Dan ubak Gobnyan peukara lôn nyoe ulôn peuhadab, lam babah ulôn jiteubiet tutoe haba tuéng bila droe.\n5 Ulôn keuneuk lôn teupeue peue nyang geupeugah, dan pakriban Gobnyan geujaweueb teuma.\n6 Peu kheueh Gobnyan geupeudeuh kuasa Gobnyan ateueh ulôn? Hana! Gobnyan pasti geudeungoe tutoe haba lôn.\n7 Ulôn hana meusalah dan hase lôn bila droe dikeue Gobnyan, deungon nyan ulôn teuma geupeugah beubaih keu siumu masa.\n8 Ulôn mita Po teu Allah, di timu, barat, seulatan dan utara. teuma, dipat mantong Po teu Allah hana; dan ulôn hana hase meurumpok ngon Gobnyan.\n10 Teuma Gobnyan geuteupeue banmandum rot ulôn meunan cit tieb-tieb langkah lôn. Meunyoe lagée méuh ulôn geu-ujoe, jeuet keu bukeuti bahwa até ulôn gleh.\n11 Ulôn taát ubak Gobnyan deungon seutia; hántomna ulôn meusimpang nibak rot nyang ka geupeuteuntée.\n12 Peurintah-peurintah Po teu Allah sabe ulôn taát, meulakée Gobnyan ulôn turot dan bukon keuheundak lôn keudroe.\n13 Po teu Allah nyan hana meu-ubah; hana nyang hase jilawan Gobnyan. Gobnyan geupeubuet peue nyang geumeuhéut.\n14 Gobnyan teuma geupeujak reuncana Gobnyan keu ulôn, dan mantong jai that reuncana Gobnyan nyang laén seulaén nyan.\n15 Sabab teumakot ubak Gobnyan, yo kheueh ulôn; seumaken mandum nyan ulôn pike, seumaken teumakot kheueh ulôn.\n16 Nyang Mahakuasa geupeuhanco banmandum keubeuranian ulôn. Ulôn teumakot lé sabab Po teu Allah, dan kon lé sabab seupôt buta, bahpi seupôt nyan jikeuliléng ulôn, dan jitôb rumon ulôn.\n1 Pakon Po teu Allah hana geupeuteutab uroe peusidangan, mangat ureuëng-ureuëng nyang turi Gobnyan meuteumé keuadelan?\n2 Na ureuëng nyang jigéesée tanda bataih, mangat tanoh jih meutamah luwah. Awaknyan jicue kawan bubiri, dan jijak pasoe lam weue awaknyan keudroe.\n3 Keuleudée atra aneuëk yatem ngon meuntui awaknyan baplueng; leumô sidroe inong balée, awaknyan cok sibagoe jaminan.\n4 Awaknyan jipagab ureuëng gasien mangat jiteumé jeumba, lé sababnyan, teupaksa jijak musöm kheueh ureuëng gasien papa.\n5 Nyang, ureuëng gasien nyan lagée keuleudée kleut nyang jimita eumpeun lam blang meuduro; teuma bak teumpat-teumpat nyan mantong nyang na peunajoh keu aneuëk-aneuëk awaknyan.\n6 Blang ureuëng laén teupaksa awaknyan peubuet; boh anggô ureuëng jeuhet teupaksa awaknyan peusapat.\n7 Jihnyan hana ija seulimbot dan peukayan ngon peuseu-uem tuboh óh watée malam.\n8 Jihnyan basah lé ujeuen raya sideh di gunong, laju jipeurab bak gunong batée keu jimeuteudoh.\n9 Ureuëng jeuhet jicok keu namiet aneuëk nyang hana ma ngon yah, dan jicok aneuëk manyak ureuëng gasien nyang meu-utang bak jih.\n10 Ureuëng gasien jijak ngon hana sapeue na; jihnyan deuek teungoh jipot boh gandom lam blang.\n11 Nibak zaiton jihnyan jipeugot minyéuk, dan nibak boh anggô, jipeugot ié jieb, teuma jihnyan keudroe jiteuka glaih lagée raya.\n12 Di banda-banda teudeungoe su ureuëng aloh alah nyang ka payah that, ureuëng-ureuëng luka jiteumawök mangat jih teupeu-ubat, teuma Po teu Allah hana geudeungoe doá awaknyan; Gobnyan hana geutem pakoe awaknyan.\n13 Na ureuëng nyang jitulak trang dan jicok keu musoh, awaknyan hana jituri dah hana jiseutôt rot jih.\n14 Óh watée seuboh tukang poh maté gob jibeudôh nibak teumpat éh jih, laju jiteubiet jijak poh maté ureuëng gasien papa, dan watée uroe gohlom beungoh, jihnyan meuluém-meuluém lagée pancuri.\n15 Ureuëng peubuet mukah jipreh-preh teuka watée seunja; laju jingui tutôb muka mangat gob hana jituri jihnyan.\n16 Pancuri jibongka rumoh óh watée malam; óh watée uroe jipeusie nibak peungéueh dan jijak musöm.\n17 Nibak jih, beungoh lumpah teumakot, teuma seupôt nyang hebat, keubiet galak that até jih."\n18 Laju geupeugah lé Zofar, "Ureuëng jeuhet hanyôt lé ié beuna, tanoh atra milék jih geukutok lé Po teu Allah; lampôh anggô jih jinoe ka seungue; hanale nyang meubuet nibak lampôh nyan.\n19 Lagée salju teusampôh lé keunong musém khueng dan mata uroe, meunan kheueh ureuëng meudesya jiúet lam donya ureuëng maté.\n20 Ma jih keudroe geutuwoe ubak jih, dan glang-glang jijak seuba tuboh jih nyan. Nan jih ka hanale gob ingat; jihnyan teupeumeusunah lagée bak kayée nyang reubah.\n21 Banmandum nyan jeuet na sabab jih nyan jitindéeh inong-inong balée, dan buet jih keujam that ubak ma nyang hana meu aneuëk.\n22 Teuma Po teu Allah, ngon kuasa Gobnyan, geuparôh ureuëng peukasa. Po teu Allah geubeudôh dan geupoh, laju maté kheueh ureuëng doraka.\n23 Po teu Allah geubri jih udeb aman seuntosa, teuma teukawai jihnyan hana piôh-piôh sabena.\n24 Teuma sikeujab jihnyan udeb bahgia, teuma óh dudoe jijak keu siumu masa. Jihnyan layée lagée naleueng nyang hana meuguna; lagée aneuëk pade nyang teukoh nibak bak jih.\n25 Soe kheueh nyang hase jibantah keunyataan nyan, atawa jisanggah keubeunaran nyang ulôn peugah?"\n1 Laju Bildad jijaweueb, "Po teu Allah nyan keubiet meukuasa; banmandum ureuëng harôh yo meukot-kot dikeue Gobnyan; Gobnyan kheueh nyang peulara keudaméan ngon keurajeuen Gobnyan lam syeuruga.\n3 Peu kheueh hase teuitong malaikat nyang peutimang Gobnyan? Peu kheueh na teumpat nyang hana keunong ngon cahya Gobnyan?\n4 Peu kheueh mungken manusia suci dikeue Po teu Allah? Mungken kheueh jihnyan aseuli nibak pandangan Gobnyan?\n5 Nibak Po teu Allah, bahnyan buleuen pih hana trang, dan bintang geuanggab reudée.\n6 Peue lom manusia, bah nyan glang, seurangga! Nibak mata Po teu Allah, jihnyan keubiet hana meuhareuga."\n1 Teuma Nabi Ayub geupeugah, "Keubiet carông that neubri sinulông ubak ulôn nyang leumoh dan lam payah nyoe!\n3 Keubiet diet that naseuhat dan ajarannyan nyang ka droeneueh bri ubak ulôn, ureuëng nyang bangai!\n4 Ubak soe kheueh haba droeneueh nyan teutuju? Soe nyang bri ilham droeneueh keu neumeututoe meunan bagoe?"\n5 Jaweueb Bildad, "Ureuëng-ureuëng lam álam mawöt yo meugám-gám; ié dan nyang na disinan yo cit teuma.\n6 Dikeue Po teu Allah, donya ureuëng maté teubuka, hana teutôb sampoe deuh teukalon lé Gobnyan.\n7 Po teu Allah geuleueng langét, di ateueh laôt raya, dan geugantung bumoe bak ruweueng nyang hampa.\n8 Geupasoe lam awan ngon ié nyang meulimpah-limpah, teuma awan nyan hana beukah sabab lé geuhon ié nyan.\n9 Geusöm ruman buleuen pernama di meurandeh awan nyang ka geuleueng nyan.\n10 Geugamba gareh meulingka ateueh muka laôt keu teupeu aséng trang nibak seupôt.\n11 Meunyoe Gobnyan geudumpek ngon su nyang meutaga, taméh-taméh sinumpang langét yo meugám-gám.\n12 Laôt raya geupeutaklok lé kuasa Gobnyan dan Rahab pih jipeurunoe lé carông Gobnyan.\n13 Nafáh Gobnyan teusampôh langét sampoe gleh lagoena; jaroe Gobnyan geupoh naga nyang rab jiplueng.\n14 Teuma mandum nyan sibagoe tanda kuasa Gobnyan; teuma haba meusáh-sáh nyang trok bak geulinyueng tanyoe Padubna nit peungeurtian tanyoe keuhai Po teu Allah dan hebat jih kuasa Gobnyan!"\n1 Nabi Ayub geupeugah lom haba geuh, kheun gobnyan, "Deumi Allah nyang udeb, nyang hana geubri keuadelan keu ulôn,\n3 ulôn meusumpah: Simantong Po teu Allah geubri nafáh keu ulôn, simantong nyawöng na lam tuboh lôn,\n4 bibi ulôn hana lôn peugah haba nyang sulet, lidah ulôn hana lôn peugah tipée daya.\n5 Lé sababnyan, hana lôntem peugah bahwa droeneueh beutôi; trok án maté pi teutab ulôn peuteun bahwa ulôn hana meucupa.\n6 Ulôn teutab lôn mumat ubak patuh ulôn, dan até nurani lôn pih teutab gleh sabe.\n7 Seumoga musoh ulôn geuhuköm sibagoe nyang doraka, dan lawan ulôn geuseupôt sibagoe ureuëng doraka.\n8 Peu kheueh na harapan keu ureuëng dursila bak watée Po teu Allah geutuntot jiwa jih?\n9 Peu kheueh Po teu Allah geudeungoe su mo jih watée keusosahan rhot ateueh jih?\n10 Nyang sikeubiet jih jihnyan jimeucen that ubak keuseunangan nibak Po teu Allah, dan meudoá ubak Gobnyan deungon hana meurasa hek.\n11 Gata teuma lôn peurunoe keuhai padubna rayeuk jih kuasa Allah, ulôn britée ubak droeneueh keuhai reuncana Nyang Mahakuasa.\n12 Teuma, gata mandum ka droeneueh ngieng keudroe. Lé sababnyan, pakon droeneueh bri naseuhat nyang hana meumakna?"\n13 Dan geupeugah kheueh lé Zofar, "Meunoe kheueh cara jih Po teu Allah Nyang Mahakuasa geuhuköm ureuëng nyang zalem dan doraka.\n14 Meunyoe aneuëk jih le, awaknyan teuma maté lam mideuen prang dan aneuëk cucoe jih teuma udeb sabe hana lam seb.\n15 Syedara jih nyang mantong na, maté keunong bala, dan inong-inong balée awaknyan hana jipeuba-e ngon mo nyang gura.\n16 Jeuet mantong pirak jih meutamon-tamon dan peukayan jih meususon-suson,\n17 teuma pirak dan peukayan nyan banmandum teuma jeuet keu hak milék ureuëng nyang jujoe até jih.\n18 Rumoh ureuëng jeuhet leumpôk lagée eumpueng rambideuen, rumoh sikeujab mantong lagée jambô sidroe tukang jaga.\n19 Jihnyan jipeureubah droe lagée ureuëng kaya, teuma hainyan hana hase jiulang teuma, watée jihnyan jibeudôh nibak teumpat éh jih, ka gadôh dan sapan sapa kheueh atra keukayaan jih.\n20 Keudahsyatan rhot lagée ié raya nyang teuka hana teusangka-sangka. Angén badée óh malam teuka laju jiyueb dan jitarek jihnyan mangat jijak.\n21 Angén timu jibeuôt jihnyan, dan jisampôh jihnyan nibak rumoh jih.\n22 Jihnyan jipeuron ngon hana rasa gaséh, dan teupaksa jiplueng jijak mita teumpat meulindong.\n23 Reubah jih laju jisambot lé gob sira jipéh-péh jaroe; dipat mantong jihnyan meuteumé peuhinaan."\n1 Na teumpat tambang pirak nibak teumpat nyan pirak jiteumé; na teumpat méuh teupeugleh sampoe aseuli.\n2 Beuso teukueh nibak lam tanoh; nibak batée teupeuliléeh teumaga.\n3 Seupôt buta nyan meuhase jijak, teumpat nyang paleng lhok teuseulidék teuma. Disinan, lam seupôt glab nyan, ureuëng jijak mita meubagoe jeuneh batée.\n4 Jiôh nibak teumpat nyang hana ureuëng duek, nyang gohlom na jigilo dan jijak rot nyan, ureuëng jimeubuet sira meugantung-gantung nibak taloe lam guha teureuwongan nyang seungue hana sapeue na.\n5 Tanoh jipeuhase peunajoh keu manusia, teuma dimiyueb tanoh nyan cit teuma, banmandum geureuloh sira geubalek-balek sampoe asoe bumoe ka hana meuteuntée.\n6 Batée lam tanoh na meungandong nilakandi, dan abée jih jeuet keu méuh aseuli.\n7 Cicém kleung hana jituri rot jak keudeh, dan cicém nasar pih gohlom na jipo di ateueh nyan.\n8 Gohlom na singa atawa beulatang laén jijak rot seungue nyang teutuju keudeh.\n9 Ureuëng jikueh lam batée nyang padubna pih kreueh jih, jireuloh gunong trok ubak ukeue jih.\n10 Watée jihnyan jipeuget rot peureulong lam gunong batée, laju meuteumé peumata nyang paleng meumutu.\n11 Trok ubak asai mata ié jihnyan jikueh, laju jiteumé peue nyang teusöm.\n12 Teuma dipat kheueh hikeumat nyang hase jimita? Dipat kheueh tanyoe jeuet tameurunoe mangat tanyoe muphom?\n13 Hikeumat hana nibak teungoh-teungoh manusia; hana nyang teupeuyuem jih nyang sikeubiet jih.\n14 Tuwie-tuwie laôt dan samudra jipeugah bahwa hikeumat hana bak jihnyan.\n15 Hikeumat hana hase teutuka bahpi deungon méuh aseuli, dan deungon pirak pih hana hase teubloe.\n16 Méuh dan peumata nyang paleng meuyuém hana hase jeuet keusaban yuem jih.\n17 Méuh atawa ceureumén hana hase jeuet keubandengan jih, hana hase teubayeue ngon pot bungöng keuncana.\n18 Hikeumat jiôh leubeh manyang yuem jih nibak merjan, kristal, atawa mutiara.\n19 Batée topas nyang aseuli atawa méuh nyang aseuli, kureueng nilai jih nibak akai budo.\n20 Dipat kheueh uboejih keubijaksanaan? Dipat kheueh geutanyoe hase tateumé peungeurtian?\n21 Hana makhlok udeb nyang ka lheueh jikalon atra nyan, meunan cit cicém nyang po di manyang hana jikalon nyan.\n22 Mawöt dan binasa pih jipeugah, awaknyan jideungoe haba nyang hana meupat punca.\n23 Teuma Po teu Allah nyang teupeue dipat hikeumat nyan na, teuma Gobnyan nyang teupeue rot jak keunan,\n24 sabab Gobnyan geukalon ujong-ujong bumoe; peue-peue mantong dimiyueb langét Gobnyan peurati.\n25 Watée ubak angén geujôk teunaga, dan geupeuteutab bataih-bataih laôt raya;\n26 watée geupeuteuntée teumpat ujeuen jitreun, dan rot nyang jijak kilat ngon gôgô;\n27 bak watéenyan kheueh hikeumat geukalon, geu-ujoe nilai jih, lheueh nyan barô kheueh geubri reuseutu.\n28 Po teu Allah meufeureuman ubak manusia, "Mangat meuteumé hikeumat, Po teu Allah harôh gata horeumat. Mangat meuteumé peungeurtian, keujeuhetan harôh gata peujiôh."\n1 Nabi Ayub geupeugah keuhai droe gobnyan, kheun gobnyan,\n2 "Kira jih udeb lôn jeuet lom lagée yoh awai ilée, watée Po teu Allah geulindong ulôn.\n3 Ulôn sabe geubri sinulông, geupeutrang watée lôn jak lam seupôt.\n4 Nyan kheueh uroe-uroe keujayaan ulôn, watée Po teu Allah mantong krab ngon lôn dan peupayông rumoh lôn.\n5 Watée nyan Nyang Mahakuasa mantong geudampeng ulôn, dan aneuëk-aneuëk lôn na bansilingka lôn.\n6 Beulatang peulara lôn jai that jipeuhase susu. Jai that minyéuk jipeuhase lé bak-bak zaiton, bahpi teupula ateueh tanoh meubatée.\n7 Meunyoe ureuëng-ureuëng patot lam banda geuduek meusajan, dan ulôn duek laju lamkawan awaknyan,\n8 jisurot kheueh ureuëng-ureuëng muda, bagaih that óh ka lheueh lôn kalon awaknyan. Meunan cit ureuëng-ureuëng tuha geubeudôh ngon hikeumat; keu geubri horeumat.\n9 Meunan cit ureuëng-ureuëng rayeuk geupiôh geupeugah haba,\n10 dan ureuëng peunteng pi hana geupeugah haba.\n11 Soe mantong hireuen that meunyoe jideungoe keuhai ulôn; soe nyang kalon ulôn, jipujoe keuhai jasa lôn.\n12 Sabab, ulôn tulông ureuëng gasien nyang lakée tulông; ulôn tulông yatem ngon meuntui nyang hana bantu.\n13 Ulôn jipujoe lé ureuëng nyang keubit that sosah, ulôn tulông inong-inong balée sampoe awaknyan aman.\n14 Nyang ulôn peubuet nyan jujoe hana meucupa; ulôn peudong keuadelan dipat mantong na.\n15 Keu ureuëng buta, ulôn nyoe jeuet keu mata jih keu ureuëng lapée, ulôn na kheueh gaki jih.\n16 Keu ureuëng gasien, ulôn na kheueh ayah jih; keu ureuëng aséng, ulôn na kheueh peumbela jih.\n17 Teuma kuasa ureuëng keujam, ulôn wiet sampoe patah, dan keureubeuen awaknyan ulôn peuseulamat.\n18 Harapan ulôn na kheueh meuteumé umu nyang panyang, dan maté ngon teunang lam rumoh lôn keudroe.\n19 Ulôn lagée bak kayée nyang udeb jih suboe dan timoh get, ukeue jih seb ié dan iémbon jipeubasah cabeueng jih.\n20 Ulôn sabe jipujoe lé mandum ureuëng, dan hántom na teunaga lôn meukureueng.\n21 Ureuëng-ureuëng mandum seungab, meunyoe ulôn teungoh bri naseuhat; banmandum nyang ulôn peugah awaknyan deungoe ngon mangat.\n22 Óh ka lheueh ulôn peugah haba, hana le nyang peureulée teutamah; tutoe haba lôn jitamong lagée ié ujeuen.\n23 Banmandum ureuëng jisambot tutoe haba lôn deungon peunoh geumbira, lagée peutani jisambot ujeuen treun watée musém bungöng.\n24 Ulôn teuseunyum ubak awaknyan watée awaknyan putôh asa; ié muka lôn nyang bahgia teutamah seumangat awaknyan.\n25 Ulôn kheueh nyang mat pimpénan, dan nyang cok mandum keuputôsan. Ulôn pimpén awaknyan lagée raja di teungoh pasokan jih, dan ulôn peumangat até awaknyan lam keuseudehan jih.\n1 Teuma jinoe ulôn jihina lé ureuëng nyang leubeh muda. Yoh watée ilée ureuëng syiek awaknyan ulôn ngieng hina keu jirabe bubiri lôn meusajan asée meurabe.\n2 Nibak ulôn awaknyan hana meuguna sabab ka habéh teunaga.\n3 Awaknyan duek dan meudeurita lagoena, sampoe jipajoh ukeue tho kreng bak guron nyang seungue.\n4 Awaknyan jilôt tamah meuduro lam padang kasak kasek laju jimakheun bah kheueh ôn meunan cit ukeue jih.\n5 Awaknyan jiuse deungon tengking lagée ureuëng jiuse pancuri.\n6 Awaknyan tinggai lam guha-guha; ruhuéng-ruhuéng bak bintéh gunong jeuet keu rumoh awaknyan.\n7 Lam uteun raya awaknyan jiklik-klik lagée beulatang, meukeulompok dimiyueb tamah meuduro lam gle.\n8 Awaknyan hana nan meunan cit hana meuyuém, ureuëng-ureuëng ka teuparôh lam nanggroe jih.\n9 Jinoe awaknyan teuka dan ulôn jipeukém teuma; nibak awaknyan, ulôn nyoe lelucon nyang hana meuhareuga.\n10 Ulôn jingieng lé awaknyan hina ngon kutoe, meunan cit muka lôn jiludah teuma.\n11 Lé sabab Po teu Allah geupeujeuet ulôn leumoh hana meudaya, awaknyan jipeupuih ban galak droe beungéh jihnyan.\n12 Kawan awaknyan jiheuntam ulôn rot keue, dan keuhai rhot ulôn ka awaknyan reuncana.\n13 Awaknyan jikoh rot ulôn keu jipeutaloe ulôn; hana meusidroe pih nyang halang watée awaknyan jiseureubu.\n14 Lagée ié beuna awaknyan heuntam beuton kuta lôn; meusajan-sajan awaknyan teuka jijak tindéeh tuboh lôn.\n15 Nyang paleng dahsyat ka peunoh bansaboh tuboh lôn; lagée jiyueb lé angén, yuem droe ulôn teupupoe teuma; lagée awan teungoh jak, gadôh kheueh keubahgiaan lôn.\n16 Jinoenyoe rab maté ulôn; hana nyang phui keu deurita ulôn.\n17 Óh watée malam mandum tuleueng lôn linu-linu; rasa sakét nyang jitôb-tôb hana jipiôh-piôh.\n18 Po teu Allah geuteugom ulôn bak takue bajée lôn sampoe peukayan ulôn krôt-krôt bak tuboh lôn.\n19 U dalam leuhôb ulôn geuseumpom, ulôn nyoe geupeujeuet lagée brôh nyang hana meuguna!\n20 Ulôn meudoá ubak Droeneueh ya Allah, Droeneueh hana Neujaweueb; watée ulôn meudoá, Droeneueh hana Neupakoe.\n21 Droeneueh Neupeusaneut ulôn deungon keujam, Droeneueh tindéeh ulôn deungon banmandum teunaga Droeneueh.\n22 Droeneueh Neupeubiyeu angén jipupo ulôn sampoe meulayang; lam angén badée Droeneueh pôt keudeh keunoe droe ulôn.\n23 Ulôn kuteupeue, Droeneueh ba ulôn ubak alam mawöt, ubak teumpat mandum nyang udeb teupeusapat keunan.\n24 Keupeue Droeneueh seurang ureuëng nyang keunong bala, nyang hana hase jipeubuet sapeue seulaén jilakée beuteuweuh.\n25 Bukon kheueh ulôn kumoe meusajan ngon ureuëng nyang sosah, dan lôn gaséh ureuëng nyang kureueng harta?\n26 Ulôn meuharab bahgia dan trang, teuma aloh alah dan seupôt buta kheueh nyang teuka.\n27 Ulôn teupriek-priek lé seudeh dan weuh lumpah na; uroe meugantoe uroe seumaken lé nyang lôn deurita.\n28 Lam seupôt, hana cahya, ulôn jak keudeh keunoe; ulôn dong dikeue rakyat ba, lôn lakée tulông.\n29 Su ulôn seudeh peunoh ngon weuh lagée jimo asée srigala dan cicém unta.\n30 Kulét ka jeuet keu itam; tuboh lôn tutông lé sabab deumam.\n31 Yoh watée ilée ulôn deungoe su musik geumbira, jinoe nyang na su ureuëng mo ba-e deungon duka.\n1 Deungon sumpah ulôn ka meujanji aneuëk dara muda hana lôn kalon deungon beurahi.\n2 Peu kheueh nyang geupeubuet Po teu Allah ateueh geutanyoe? Pakriban kheueh geubalaih buet manusia?\n3 Bala dan malang pasti teuka ubak ureuëng nyang peubuet jeuhet!\n4 Po teu Allah teupeue banmandum buet ulôn; geukalon mandum langkah-langkah lôn.\n5 Ulôn meusumpah bahwa gohlom na ulôn peubuet jeuhet; meunan cit gohlom na ulôn peunget gob.\n6 Bah kheueh Po teu Allah geutimang ulôn ateueh céng nyang sah, deungon nyan Gobnyan geuteupeue bahwa ulôn hana meusalah.\n7 Meunyoe seukira jih ulôn ka meusimpang nibak rot nyang beutôi, atawa até ulôn teutarek ubak hai nyang kuto, meunyoe jaroe lôn ka basah deungon desya,\n8 deungon nyan bah kheueh ureuëng laén jipajoh peue nyang ulôn tabu, dan banmandum hase bumoe lôn hanco.\n9 Meunyoe seukira jih ulôn teutarek ubak peurumoh teutangga lôn, dan deungon musöm-musöm, ulôn luem jihnyan rot likot pintoe,\n10 deungon nyan bah kheueh peurumoh lôn jitaguen bu keu ureuëng laén; bah kheueh ateueh peuratah agam laén jihnyan éh.\n11 Meunyoe desya nyang jeuhet nyan biet na lôn peubuet, ulôn ka patot lôn teurimong huköman.\n12 Desya nyan jeuet keubinasa lagée apui neuraka, banmandum atra ulôn habéh tutông mandum.\n13 Watée namiet ulôn aloh alah sabab hak jih ulôn peusalah, ulôn deungoe jihnyan dan lôn peusaneut jihnyan deungon até jujoe.\n14 Meunyoe hana, pakriban ulôn meuhadab Po teu Allah? Peue nyang ulôn jaweueb watée Gobnyan teuka geujak peusidang ulôn?\n15 Bukon kheueh Po teu Allah nyang cebta ulôn, meunan cit nyang cebta namiet-namiet lôn?\n16 Gohlom na hana lôntem tulông ureuëng nyang gasien meuseukien. Atawa lôn peubiyeu inong-inong balée udeb lam keuadaan putôh asa.\n17 Gohlom na ulôn peubiyeu aneuëk yatem ngon meuntui udeb jih duek, seudangkan ulôn keudroe seb lôn pajoh.\n18 Yoh ubit awaknyan lôn peulara; siumu udeb lôn awaknyan ulôn bimbeng.\n19 Meunyoe ulôn ngieng ureuëng nyang udeb jih lam kureueng, lumpah that gasien keu teubloe peukayan.\n20 Ulôn peuliembôt jihnyan mangat seu-uem ngon ija wol nibak bubiri lôn keudroe, deungon lagéenyan jihnyan jipujoe ulôn deungon sipeunoh até.\n21 Meunyoe ulôn ka lheueh lôn tindéeh yatem ngon meuntui, sabab yakén teuma peukara lôn meunang,\n22 deungon nyan bah kheueh bandua blaih jaroe lôn patah sampoe jiminah nibak bahô ulôn.\n23 Hana ulôn peubuet lagée nyan, sabab huköman Po teu Allah keubiet teumakot that até lôn.\n24 Hántom na ulôn peubangga ngon hareuta lôn,\n25 atawa ulôn peubangga atra keukayaan lôn.\n26 Hántom na ulôn seumah mata uroe nyang meunan trang atawa buleuen nyang hu beuble-ble ceudah.\n27 Hántom na ulôn teugoda lé atra nyan, atawa ulôn keucob jaroe lôn keu lôn horeumat jih.\n28 Desya nyang lagéenyan bagoe patôt meuteumé huköman maté, sabab Po teu Allah Nyang Mahakuasa ka jiiengkeue.\n29 Gohlom na ulôn meumangat-mangat até sabab musoh lôn meudeurita, atawa meuduka cita sabab jihnyan meuteumé ceulaka.\n30 Ulôn hana meudoá keu beumaté musoh lôn; hántom na ulôn peubuet desya nyang lagéenyan bagoe.\n31 Ureuëng-ureuëng nyang meubuet bak ulôn jiteupeue, bahwa soe mantong ulôn peujamé lam rumoh ulôn.\n32 Rumoh lôn teuhah sabe keu ureuëng teungoh jak; hántom na ulôn peubiyeu awaknyan jiéh ateueh rot uh.\n33 Ureuëng laén jisöm-söm desya jih, teuma ulôn hántom na lôn peubuet lagéenyan bagoe.\n34 Peue jikheun lé gob hana lôn takot, dan jihina lé gob, hana lôn pakoe. Hántom na ulôn tinggai dirumoh dan seungab mantong, sabab teumakot keu jihina.\n35 Peu kheueh hana ureuëng nyang jitem deungoe tutoe haba lôn? Ulôn meusumpah bahwa peue nyang lôn peugah beutôi mandum. Kira jih Nyang Mahakuasa geujaweueb mandum ulôn.\n36 teuma deungon bangga ulôn lat bak bahô, dan sibagoe mahkota ulôn keubah ateueh ulée.\n37 Teuma ulôn britée ubak Po teu Allah banmandum nyang ulôn peubuet; teuma ulôn hadab Geuhnyan deungon bangga dan ulée teudong cot.\n38 Meunyoe seukira jih tanoh nyang ulôn meu-úe ka ulôn cue, dan ulôn reupah nibak po jih nyang seujati,\n39 seukira jih hase jih habéh ulôn pajoh, dan peutani nyang pula nyan ulôn peubiyeu duek,\n40 bah kheueh kon jeulai atawa gandom nyang timoh lam ladang, teuma tamah meuduro dan naleueng lakoe."\n1 Sabab Nabi Ayub yakén that-that ateueh keubeunaran droe gobnyan, lé sababnyan, ban lhée droe sahabat geuhnyan hana geutem jaweueb le.\n2 Teuma disinan na sidroe ureuëng nyang nan geuh Elihu bin Barakheel, sidroe keuturonan Bus nibak kawöm Ram. Gobnyan hana hase geupeuteun beungéh geuh, sabab Nabi Ayub geupeubeutôi droe gobnyan keudroe dan geupeusalah Po teu Allah.\n3 Meunan cit gobnyan beungéh ubak ban lhée droe sahabat Nabi Ayub sabab awaknyan hana hase jibantah tutoe haba Nabi Ayub, bahpi awaknyan jipeusalah Nabi Ayub.\n4 Elihu ureuëng nyang paleng muda lamkawan awaknyan, lé sababnyan gobnyan geupreh sampoe seuleusoe mandum awaknyan meupeugah haba.\n5 Óh ka lheueh geukalon bahwa ban lhée droe awaknyan hana hase geujaweueb, gobnyan jeuet keu beungéh,\n6 dan laju geupeugah lagée nyoe, "Ulôn mantong muda, seudangkan droeneueh ka tuha, lé sababnyan ulôn teumakot dan ragu ulôn peugah peundapat lôn.\n7 Ulôn pike, droeneueh kheueh nyang harôh peugah haba, nyang leubeh tuha bah kheueh geubagi hikeumat geuh.\n8 Teuma nyang jôk hikeumat ubak manusia, na kheueh Roh Po teu Allah Nyang Mahakuasa.\n9 Ureuëng jeuet keubijaksana, kon lé sabab umu jih ka tuha; ureuëng muphom nyang beutôi, kon lé sabab panyang umu jih.\n10 Lé sababnyan, deungoe kheueh ulôn; idhin kheueh ulôn lôn peugah peundapat lôn.\n11 Deungon saba ulôn deungoe watée droeneueh peugah haba, dan ulôn preh watée droeneueh neumita tutoe haba nyang bijaksana.\n12 Ulôn simak deungon biet-biet that; ulôn deungoe droeneueh meuteumé keugagalan. Nyang salah nibak tutoe haba Nabi Ayub hana hase droeneueh jôk bukeuti.\n13 Pakriban jeuet droeneueh peugah bahwa hikeumat ka droeneueh teumé? Sabab droeneueh teupaksa meunyeurah. Nyang hase jaweueb Nabi Ayub na kheueh Po teu Allah.\n14 Ubak droeneueh kheueh Nabi Ayub peugah haba, dan bukon ubak ulôn, teuma ulôn hana lôn jaweueb lagée droeneueh.\n15 Nabi Ayub, awaknyan bingöng dan hana hase geujaweueb; hana nyang jeuet awaknyan peugah.\n16 Awaknyan jidong mantong, hana hase jimeututoe le. Peu kheueh harôh ulôn preh bahpi awaknyan ka ji-iem droe?\n17 Hana, jinoe teuma ulôn jaweueb; peundapat ulôn, teuma ulôn peusampoe.\n18 Hana saba le ulôn preh, hana hasele ulôn teun tutoe haba lôn.\n19 Meunyoe ulôn seungab mantong, teuma beukah kheueh ulôn, lagée baluem nyang peunoh ngon ié anggô barô.\n20 Ulôn harôh peugah haba, mangat até lôn teunang; ulôn harôh lôn peuhah babah lôn, dan ulôn bri jeunaweueb.\n21 Hana ulôn bila soe mantong nibak meudakwa nyoe dan hana meusidroe pih nyang ulôn pujoe-pujoe.\n22 Cara teubeuôt-beuôt pi, ulôn hana lôn teupeue, dan meunyoe ulôn kupeubuet lagéenyan, Po teu Allah deungon reujang geuhuköm ulôn.\n1 Jinoe, hei Nabi Ayub, deungoe kheueh deungon jroh that tutoe haba nyang keuneuk lôn peusampoe nyoe.\n2 Ulôn ka siab seudia keuneuk meututoe lôn peugah haba.\n3 Deungon ikhlaih até ulôn peugah haba; nyang ulôn peugah na kheueh nyang sibeuna jih.\n4 Roh Po teu Allah ka geucebta ulôn dan geubri udeb ubak ulôn.\n5 Lé sababnyan, meunyoe hase, jaweueb kheueh ulôn. Peusiab kheueh nyang bila keuteubila droe gata.\n6 Nibak Po teu Allah, droeneueh dan ulôn hana meubeda nibak tanoh kliet tanyoe geupeuget.\n7 Lé sababnyan, bék droeneueh takot ubak ulôn; ulôn hana niet keuneuk peutaloe droeneueh.\n8 Nyang kheueh, óh ka lheueh lôn deungoe peue nyang droeneueh peugah, dan ulôn muphom peue nyang droeneueh meukeusut.\n9 Droeneueh neupeugah, 'Ulôn gleh, hana lôn peubuet nyang geutam. Ulôn hana meucupa dan hana lôn peubuet nyang salah.\n10 Teuma Po teu Allah geumita-mita alasan geulawan ulôn, dan geupeujeuet ulôn sibagoe musoh Geuh.\n11 Gobnyan geuboh ranté bak gaki lôn; dan geukawai mandum grak grik lôn.'\n12 Hei Nabi Ayub, peundapat droeneueh salah mandum! Sabab Po teu Allah leubeh rayeuk nibak manusia.\n13 Pakon droeneueh tatudôh Allah bahwa Gobnyan hana geupakoe aloh alah manusia?\n14 Po teu Allah geumeututoe deungon meubagoe cara, teuma hana meusidroe nyang tem pakoe tutoe haba Gobnyan.\n15 Di ureuëng éh meusinyeunya óh watée malam, lam lumpo dan deuh teukalon, Po teu Allah geupeugah haba.\n16 Po teu Allah geuyue awaknyan beujideungoe; geupeukeujôt awaknyan deungon geuseugah sabe.\n17 Meukeusut jih mangat awaknyan jipiôh meudesya dan jitinggai buet jih nyang sombong.\n18 Hana geupeubiyeu awaknyan rhot ubak hanco; geulindong awaknyan nibak maté.\n19 Po teu Allah geuseugah ureuëng deungon geupeutreun peunyakét deungon nyan tuboh jih peunoh rasa sakét.\n20 Nyang sakét nyan ka gadôh nafeusu pajoh bu, peunajoh nyang paleng mangat pi ka jeuet keu luwat.\n21 Tuboh jih jeuet keu pijuet dan meurana, tuleueng-tuleueng jih deuh banmandum.\n22 Gobnyan karab jiwoe u álam baka donya ureuëng maté karab that ubak jihnyan.\n23 Mungken sidroe lamkawan siribée malaikat Allah nyang peuingat manusia nibak tugaih jih, teuma teuka teujak tulông jihnyan.\n24 Deungon meuwéuh-wéuh malaikat nyan teuma geupeugah, 'Peuleuh kheueh jihnyan, hana jeuet jihnyan jitreun lam donya ureuëng maté. Nyoe péng ngon teubôh, mangat jihnyan beubaih lom teuma.'\n25 Tuboh jih teuma jeuet keu teuga dan peukasa seugar lagée ureuëng muda.\n26 Meunyoe jihnyan meudoá, Po teu Allah teuma geugaséh jihnyan, teuma jihnyan jipujoe Allah deungon geumbira dan Po teu Allah teuma geupeupuléh keuadaan jihnyan.\n27 Teuma, dikeue ureuëng ramé jihnyan laju jipeugah, 'Nyang jeuhet ulôn anggab jroh, rayeuk that kheueh desya lôn, teuma Po teu Allah hana geuhuköm ulôn.'\n28 Po teu Allah geutam ulôn bék ulôn jak lam donya ureuëng maté, deungon nyan ulôn mantong udeb sampoe án jinoe.\n29 Deungon meuulang-ulang, Po teu Allah ka geupeubuet banmandum nyoe.\n30 Mangat Gobnyan hase geupeuseulamat manusia dan geubri keubahgiaan lam udeb jih.\n31 Lé sababnyan deungoe kheueh hei Nabi Ayub, pasang kheueh geulinyueng seungab kheueh, jinoe ulôn teuma nyang peugah haba.\n32 Teuma meunyoe na nyang keuneuk droeneueh peugah, peugah kheueh laju; dan meunyoe droeneueh beutôi, ulôn teuma rila lôn aku nyan.\n33 Teuma meunyoe hana, seungab kheueh dan deungoe kheueh ulôn, ulôn keuneuk peurunoe hikeumat ubak gata.\n1 Bukon kheueh droeneueh carông dan na ákai budo? Deungoe kheueh banmandum nyang ulôn peugah nyoe.\n3 Ureuëng jiteupeue peunajoh mangat meunyoe ka jirasa, dan tutoe haba bijak meunyoe ka jideungoe.\n4 Soai nyoe harôh tapeureksa laju tapeubicah meusajan teuma.\n5 Kheun Nabi Ayub, 'Hana nyang salah nibak ulôn, teuma Po teu Allah hana geutem bri peue nyang ade keu ulôn.\n6 Ulôn geuanggab meusulet, sabab ulôn peugah ulôn hana meudesya. Jinoe ulôn luka parah that, bahpi ulôn hana meusalah.'\n7 Peu kheueh ka lheueh takalon ureuëng lagée Nabi Ayub nyoe? Jihnyan jihina Po teu Allah meuulang-ulang.\n8 Jihnyan galak jimeurakan ngon ureuëng-ureuëng doraka meunan cit jimeungon deungon ureuëng-ureuëng durjana.\n9 Gobnyan jipeugah, bahwa sia-sia mantong kheueh meunyoe jihnyan jiuseuha jipeubuet keuheundak Po teu Allah.\n10 Hei ureuëng-ureuëng bijaksana, deungoe kheueh! Ék kheueh mungken Po teu Allah Nyang Mahakuasa geupeubuet salah?\n11 Gobnyan geuganja manusia nyang sisuai deungon buet jih, geupeusaneut jihnyan sisuai deungon nyang jipeubuet.\n12 Po teu Allah Nyang Mahakuasa hana geupeubuet nyang jeuhet; banmandum ureuëng geubri keuadelan.\n13 Nibak soe kheueh Po teu Allah geuteurimong kuasa Geuh? Soe kheueh nyang peucaya bumoe nyoe ubak Gobnyan?\n14 Miseujih Po teu Allah geutarek nyawöng manusia, dan geucok lom teuma nafáh udeb jih,\n15 deungon nyan maté makhlok mandum nyang na nyawöng, dan manusia jeuet keu abée lagée seumula.\n16 Nyan, meunyoe droeneueh áreh, simak kheueh nyan, pasang kheueh geulinyueng gata dan deungoe kheueh.\n17 Peu kheueh Po teu Allah nyang ade dan peukasa nyan gata peusalah? Peue nibak neupike lé droeneueh Po teu Allah geubanci keuadelan?\n18 Po teu Allah geuhuköm raja dan nyang mat kuasa meunyoe awaknyan jeuhet dan doraka.\n19 Gobnyan hana geudong blah raja-raja, laju leubeh geupeunteng ureuëng kaya nibak si gasien meuseukien. Sabab awaknyan banmandum na kheueh cebtaan Gobnyan.\n20 Watée teungoh malam, awaknyan hase maté deungon hana teusangka-sangka. Po teu Allah geuhuköm peunguasa dan awaknyan pi binasa; deungon mudah geupoh maté ureuëng peukasa.\n21 Gobnyan geukawai udeb manusia, geukalon mandum meubagoe langkah Geuh.\n22 Hana seupôt, pakriban mantong kheueh peukat jih, nyang hase teusöm manusia meudesya.\n23 Hana peureulée Po teu Allah geupeuteuntée watée jih, manusia teuka keu geupeusidang lé Gobnyan.\n24 Deungon hana geuseulidék dan geupeureksa Gobnyan geupeucat nyang mat kuasa dan geubaiát geunantoe jih.\n25 Sabab, Gobnyan geuteupeue peue nyang awaknyan peubuet; teuma Gobnyan geugule dan geupeuhanco awaknyan óh watée malam.\n26 Awaknyan geutampa sabab lé desya awaknyan, dikeue rakyat ba awaknyan geuhuköm teuma.\n27 Sabab, awaknyan hana jitaát ubak keuheundak Gobnyan dan hana jipakoe mandum peurintah Gobnyan.\n28 Lé sabab awaknyan jeuet ureuëng gasien aloh alah mo ba-e awaknyan geudeungoe lé Po teu Allah.\n29 Meunyoe Po teu Allah geucok keuputôsan keu geuseungab mantong, hana meusidroe pih nyang jijeuet kheun keu Gobnyan. Meunyoe Gobnyan geusöm ruman Geuh, hana meusidroe pih meuhase meurumpok ngon Gobnyan.\n30 Teuma bansa-bansa hana meudaya keu jiceugah teumindéeh jeuhet nyan meukuasa.\n31 Hei Nabi Ayub, peu kheueh desya droeneueh ubak Po teu Allah ka droeneueh angkée? Peu kheueh ka droeneueh meujanji bahwa droeneueh hana meudesya le?\n32 Peu kheueh ka droeneueh lakée mangat geutunyok salah droeneueh? Peu kheueh ka neumeusumpah bahwa droeneueh neupiôh nibak buet nyan?\n33 Ék kheueh mungken Po teu Allah geupeutrok peue nyang gata lakée, óh ka lheueh buet Po teu Allah hana droeneueh situju? Jinoe, droeneueh nyang harôh cok keuputôsan, kon ulôn. Peugah kheueh peue peundapat droeneueh!\n34 Banmandum ureuëng áreh ka pasti situju; ureuëng bijaksana nyang jideungoe ulôn teuma jipeugah\n35 bahwa Nabi Ayub geumeututoe hana geumeuphom, dan bahwa nariet gobnyan hana meungandong areuti.\n36 Meunyoe tutoe haba Nabi Ayub teutilek deungon get-get, deuh kheueh teukalon bahwa tutoe haba geuhnyan lagée ureuëng jeuhet.\n37 Salah geuhnyan teutamah lom deungon saboh desya; gobnyan beurontak ubak Po teu Allah, dan geuhina Gobnyan dikeue geutanyoe.\n1 Hei Nabi Ayub, droeneueh keuliru meunyoe neupike bahwa nibak mata Po teu Allah droeneueh hana meusalah.\n3 Droeneueh silab meunyoe neutanyong, peue peungaroh desya droeneueh teuhadab Gobnyan; dan peue laba jih nyang droeneueh teurimong meunyoe droeneueh hana neupeubuet desya.\n4 Ulôn kheueh nyang jaweueb droeneueh meunan cit ubak rakan-rakan droeneueh nyan.\n5 Kalon kheueh u langét dan éue kheueh padubna manyang jih awan-awan.\n6 Meunyoe droeneueh meudesya, Po teu Allah hana teuma rugoe. Meunyoe salah droeneueh le, Gobnyan hana teuma teupeungaroh.\n7 Deungoe teupeubuet nyang get, Po teu Allah hana droeneueh tulông. Keubiet, Gobnyan hana peureulée sapeue nibak droeneueh.\n8 Teuma seusabe droeneueh nyang jipeurugoe lé desya-desya droeneueh. Gobnyan cit teuma nyang meu-untông lé jroh droeneueh nyan.\n9 Ureuëng-ureuëng nyang jitindéeh teuma meurang-rang; awaknyan jiklik jilakée tulông.\n10 Teuma bukon ubak Po teu Allah, nyang cebta jihnyan nyang jôk harapan watée awaknyan meuduka,\n11 dan nyang jôk keu manusia ákai budo leubeh nibak cicém dan beulatang laén di ateueh bumoe.\n12 Ureuëng-ureuëng teutindéeh nyan jitawök, teuma Po teu Allah seungab mantong sabab awaknyan jeuhet dan peunoh ngon sombong.\n13 Sia-sia kheueh awaknyan jiklik habéh teunaga; Nyang Mahakuasa hana geukalon atawa geudeungoe awaknyan.\n14 Hei Nabi Ayub, leubeh-leubeh lom meunyoe droeneueh neupeugah bahwa droeneueh hana neukalon Gobnyan, bahwa peukara droeneueh kana dikeue Gobnyan dan droeneueh neupreh-preh Gobnyan!\n15 Neupike Po teu Allah hana geubri huköman dan hana geukalon nyang droeneueh langgeh.\n16 Sia-sia mantong kheueh tutoe haba droeneueh neupeugah laju; nyata kheueh, droeneueh hana neuteupeue peue nyang droeneueh peugah.\n1 Deungoe kheueh sikeujab teuk dan saba kheueh, mantong na nyang keuneuk ulôn peugah deumi Allah.\n3 Peungeutahuan lôn luwah; ulôn peuguna nyan keu ulôn bri bukeuti bahwa ade that nyang cebta ulôn.\n4 Tutoe haba lôn hana nyang peuleusu; ureuëng nyang biet-biet áreh na dikeue droeneueh.\n5 Po teu Allah nyan peukasa! Peue-peue mantong geumeuphom. Hana meusidroe pih nyang geupandang hina.\n6 Ureuëng nyang meudesya hana geupeubiyeu udeb jih treb that, Gobnyan geubri keuadelan keu ureuëng nyang meudeurita.\n7 Ureuëng nyang jujoe geupeurati sabe, geupeujeuet awaknyan meukuasa lagée raja-raja, deungon nyan awaknyan jihoreumat siumu masa.\n8 Teuma meunyoe ureuëng teuranté ngon ranté beuso, meudeurita lé sabab buet jih keudroe,\n9 teuma desya dan keuhai sombong awaknyan teuma geubuka lé Po teu Allah.\n10 Geuyue awaknyan mangat jideungoe peuingat Gobnyan dan jitinggai buet nyang jeuhet nyang jipeubuet lé awaknyan.\n11 Meunyoe awaknyan jiturot peue kheun Po teu Allah dan meubakti ubak Gobnyan, awaknyan udeb damé dan makmu sampoe akhé hayat jih.\n12 Teuma meunyoe awaknyan hana jideungoe, awaknyan teuma maté lam bangai jih.\n13 Ureuëng nyang hana meutuhan nibak jih jikeubah beungéh; bahle geuhuköm lé TUHAN, teutab hana jitem lakée tulông.\n14 Awaknyan maté lam keuadaan payah lam umu mantong that muda, sabab udeb jih peunoh ngon hina.\n15 Po teu Allah geupeurunoe manusia rot deurita, Gobnyan geupeuguna rot nyang sosah mangat jihnyan sada.\n16 Po teu Allah ka geupeubeubaih droeneueh nibak nyang sulet that, deungon nyan droeneueh hase tanekmat keudaméan, dan meuja hidangan droeneueh peunoh ngon peunajoh.\n17 Teuma jinoe sisuai deungon buet droeneueh nyang jeuhet, droeneueh tateurimong huköman jih.\n18 Waspada kheueh, bék sampoe droeneueh teutipée ngon péng sugok; bék droeneueh jipeusisat lé sabab keukayaan.\n19 Sia-sia mantong droeneueh meulakée beugeutem tulông, peucuma mantong banmandum teunaga dan upaya droeneueh.\n20 Bék droeneueh hawa ubak malam nyang seupôt, saát jih bansa-bansa museunah dan leunyab.\n21 Waspada kheueh, bék meupaleng ubak nyang doraka. Deurita droeneueh teumeukeusut mangat droeneueh tinggai nyang jeuhet.\n22 Ingat kheueh, Allah nyan keubiet rayeuk that kuasa Gobnyan. Peu kheueh na gurée nyang hebat jih lagée Gobnyan?\n23 Soe kheueh nyang hase jipeuteuntée rot keu Gobnyan atawa jijeuet tudôh Gobnyan geupeubuet salah?\n24 Sabe Gobnyan jipujoe sabab lé karya Geuh, dan droeneueh pih patot taseuôn Gobnyan.\n25 Banmandum ureuëng jikalon buet Gobnyan; teuma hana meusidroe pih nyang biet-biet muphom Gobnyan.\n26 Po teu Allah keubiet mulia, hana hase tanyoe seunom keunan atawa taitong jeumeulah thon jih.\n27 Po teu Allah nyang tarék ié ateueh bumoe jeuet keu awan laju geuubah teuma jeuet keu ié ujeuen.\n28 Gobnyan geupeutron ujeuen rot langét manyang; laju geusibu ateueh umat manusia.\n29 Hana meusidroe pih jimeuphom grak awan-awan dan su gogo di langét bak teumpat Po teu Allah tinggai.\n30 Gobnyan geupeutrang banmandum langét deungon kilat, teuma dasai laôt teutab seupôt glab.\n31 Nyan kheueh cara jih Gobnyan geupeu udeb bansa-bansa dan geujôk peunajoh nyang jai meulimpah.\n32 Gobnyan geudrob kilat ngon jaroe Gobnyan dan geuyue kilat nyan jisama hoho nyang geupeurintah.\n33 Su gogo sibagoe tanda bahwa angén badée reujang jiteuka, beulatang peulara pi jiteupeue bahwa angén badée reujang that jiteuka.\n1 Angén badée teupeujeuet até lôn yo meugeunta dan jantông lôn meugub-gub tajam.\n2 Deungoe kheueh su Po teu Allah, hei gata banmandum; deungoe kheueh gôgô nyang teubiet lam babah Gobnyan.\n3 Bansaboh langét, geupeuleuh laju kilat Gobnyan; geukirém geulanteue trok ubak ujông donya.\n4 Óh lheueh nyan, teudeungoe su Gobnyan meudrub-drub, su meugah geulanteue dan gôgô; dan nibak teungoh su nyang meudumpek nyan, geulanteue meukilat jisama keudeh keunoe.\n5 Sabab peurintah Po teu allah, laju mujizat teujadi, hai-hai nyang ajaéb nyang hana hase tapeuphom lé tanyoe.\n6 Salju rhot ateueh bumoe ateueh peurintah Gobnyan; ujeuen keuncang jitron ateueh yue Gobnyan cit teuma.\n7 Geupeupiôh buet manusia, mangat awaknyan jiteupeue bahwa Gobnyan teungoh keureuja.\n8 Meunan cit beulatang kleut jitamong lam ruhuéng dan guha, dan jimusöm lam eumpueng jih.\n9 Nibak seulatan jiteubiet angén badée dan rot utara hawa leupie nyang sijeuk lumpah na.\n10 Nafáh Po teu Allah jeuet keu beuku muka ié nyang luwah, geu ubah jeuet keu éeh nyang kreueh.\n11 Awan dimanyang geupeupeunoh ngon ié, dan awan meucahya geupeutrang ngon geulanteue.\n12 Awan-awan jipo meulayang bansigom donya, ateueh peurintah Po teu Allah awan-awan nyan meugrak hoho mantong.\n13 Po teu Allah geupeutron ujeuen keungon peubasah tanoh, atawa keu teuhuköm umat manusia; mungken teuma keu teupeuleumah bak awaknyan, padubna rayeuk geunaséh Gobnyan nyang teutab keu siumu masa.\n14 Seungab kheueh sikeujab, hei Nabi Ayub, dan deungoe kheueh; kalon kheueh keuhai ajaéb-ajaéb Po teu Allah.\n15 Peu kheueh neuteupeue pakriban Po teu Allah geubri aba-aba, sampoe kilat meuble-ble rot lam awan dan mega?\n16 Peu kheueh neuteupeue pakriban awan-awan nyan meulayang-layang hase keuahlian Po teu Allah nyang hana ngon peusa?\n17 Hana, droeneueh nyang neuteupeue keuhai aloh alah sabab lé seu-uem, meunyoe bumoe jipôt lé angén seulatan.\n18 Peu kheueh hase gata lagée Po teu Allah nyang geubeunteueng cakrawala dan geupeukreueh lagée beuso tuangan atawa ceureumén?\n19 Peurunoe kheueh kamoe peue nyang harôh kamoe peugah ubak Allah; hana nyang hase kamoe peutrang, pikeran kamoe hampa.\n20 Hana lôntem lôn lakée meututoe ngon Po teu Allah, pat tateupeue bak Gobnyan na alasan keu geupeujeuet ulôn meubala.\n21 Jinoe cahya langét keubiet that trang sampoe seulala mata; angén jipeugleh cuaca deungon jiyueb nyan.\n22 Cahya lagée méuh teuka di utara, dan keumuliaan Po teu Allah keubiet kagom até geutanyoe.\n23 Keubiet rayeuk that kuasa Po teu Allah geutanyoe; hana hase tanyoe tapeurab bak Gobnyan, Gobnyan jujoe dan ade sabe; hántom na Gobnyan geutindéeh manusia.\n24 Nyang kheueh sabab jih Gobnyan patot teuhoreumat lé soe mantong, dan ureuëng nyang meungaku droe áreh, hana geupakoe lé Gobnyan."\n1 Óh lheueh nyan rot lam angén badée TUHAN meututoe ubak Nabi Ayub, lagée nyoe kheun Gobnyan:\n2 "Soe gata nyan, sampoe gata jeuet ragu ubak hikeumat Ulôn deungon haba gata nyang bangai dan soh nyan?\n3 Jinoe, lawan kheueh Ulôn sibagoe ureuëng agam, dan jaweueb kheueh peue-peue nyang Ulôn tanyong nyoe.\n4 Peu kheueh gata ka lahé watée bumoe Ulôn peujeuet? Dan meunyoe gata biet-biet lhok peungeutahuan gata peugah laju!\n5 Soe kheueh nyang peuteuntée luwah donya nyoe? Soe kheueh nyang ulue talo sineupat ubak gobnyan? Peu kheueh gata teupeue jaweueb jih?\n6 Pakriban kheueh taméh-taméh ngon tumpang bumoe teudong cot? Soe nyang peuduek batée peunjuru donya deungon kukôh,\n7 bak watée bintang-bintang beungoh meunyanyoe meusajan dan makhlok-makhlok syeuruga meusurak-surak geumbira.\n8 Soe kheueh nyang tôb babah pintoe keu teuhampeueng laôt raya watée lam pruet bumoe jiteubiet meubok-bok ié jih?\n9 Ulôn kheueh nyang peupayông laôt ngon awan dan nyang bungkôh nyan deungon seupôt buta.\n10 Ulôn nyang peuteuntée bataih keue laôt raya dan deungon pintoe teupalang Ulôn hampeueng nyan.\n11 Kheun Ulôn ubak jihnyan, 'Nyoe kheueh bataih jih, bék gata liengkeue! Disinoe kheueh umbak-umbak gata nyang teuga harôh jipiôh.'\n12 Hei Nabi Ayub, peu kheueh ka lheueh gata bahpi meusigoe, gata yuejak teungoh malam?\n13 Peu kheueh na gata yue mata uroe beungoh jimat bumoe dan gata kipaih ureuëng jeuhet nibak teumpat jih musöm?\n14 Trang uroe teupeuleumah gunong dan pantôn lagée cab nibak tanoh kliet dan lipat nibak saboh jubah.\n15 Trang uroe lumpah that peungeuh nibak ureuëng hana meutuhan, dan teupeuteun awaknyan bék jipeubuet nyang jeuhet lom.\n16 Peu kheueh ka lheueh gata tron ubak asai ié laôt, jiôh lam tuwie jih? Peu kheueh ka lheueh gata jak-jak bak aleue laôt raya?\n17 Peu kheueh ka lheueh lé gob jitunyok ubak gata pintoe geureubang dikeue álam mawöt nyang seupôt buta?\n18 Peu kheueh hase gata duga padubna luwaih donya nyoe? Jaweueb kheueh meunyoe gata tateupeue.\n19 Peu kheueh gata teupeue rot pat teuka trang, dan dipat nyang sibeuna jih punca seupôt?\n20 Peu kheueh hase gata peuteuntée bataih seupôt ngon trang? Atawa teuyue awaknyan jiwoe óh ka lheueh jiteuka?\n21 Teuntée gata hase, sabab gata ka tuha, dan watée donya teucebta, gata kana!\n22 Peu kheueh ka lheueh gata saweue gudang-gudang Lôn teumpat salju dan ujeuen batée,\n23 nyang Ulôn keubah keu watée teuka sosah, keu watée muprang dan uroe-uroe teungoh muprang?\n24 Peu kheueh gata teupeue dipat teumpat mata uroe tinggai? Atawa rot pat asai angén timu na?\n25 Soe kheueh nyang kueh luéng keu teumpat ié ujeuen raya dan nyang bri rot ueh keu gogo dan kilat?\n26 Soe kheueh nyang peutron ujeuen lam padang beulantara, dan u ateueh tanoh nyang hana jikeumiet lé manusia?\n27 Soe kheueh nyang sibu ngon ié ateueh bumoe nyang tho kreng dan meurana sampoe naleueng meutuneh mandum?\n28 Peu kheueh ujeuen na ayah droe? Soe ayah nibak titek-titek iémbon?\n29 Peu kheueh ié éeh na ma jih? Soe nyang peulahé iémbon beuku?\n30 Soe nyang ubah ié jeuet keu batée, dan nyang peujeuet ié laôt keu kaku?\n31 Peu kheueh hase ikat bintang Kartika gata beureukah? Atawa ranté bintang Belantik gata peuglah?\n32 Peu kheueh hase gata bimbeng bintang-bintang tieb-tieb musém jih, dan bintang Peurahô rayeuk ngon ubit, gata peuteuntée rot jih?\n33 Peu kheueh gata teupeue huköm-huköm di cakrawala? Dan peu kheueh hase gata teurab nyan lam donya?\n34 Peu kheueh hase gata klik sira gata peurintah ubak awan, dan gata yue awan nyan jipeubulut gata ngon ié ujeuen?\n35 Dan meunyoe gata yue geulanteue-geulanteue seumama keudeh keunoe, peu kheueh jihnyan teuka ubak gata sira jipeugah, "Ulôn, Amphon!"?\n36 Bak soe jiteupeue lé cicém ibis pajan Krueng Nil meugeunang? Soe nyang britée manok agam bahwa ujeuen teuma jiteuka?\n37 Soe kheueh nyang seb áreh keu ji-itong awan dan jibalek sampoe jitron ujeuen,\n38 ujeuen nyang peukreueh abée sampoe jeuet meugeucai dan tanoh jeuet meuleukek-leukek teuma?\n39 Peu kheueh hase gata peucrok beulatang laén keu uempeun singa-singa dan teupeutroe pruet aneuëk-aneuëk jih,\n40 meunyoe awaknyan jimusöm lam guha atawa jibatom lam uempeueng jih?\n41 Soe nyang tulông cicém gagak nyang deuk dan jijak keudeh keunoe jimita peunajoh soe kheueh teuma nyang tulông meunyoe aneuëk-aneuëk jih jirawôk Ulôn jilakée uempeuen.\n1 Peu kheueh gata teupeue pajan kaméng uteun jipeulahé lé ma jih? Peu kheueh na gata kalon rusa kleut jipeulahé aneuëk jih?\n2 Peu kheueh gata teupeue padubna treb jihnyan raya pruet? Peu kheueh watée jitôh aneuëk hase gata itong?\n3 Peu kheueh gata teupeue pajan beulatang nyan jipeukewieng tuboh jih, laju jipeulahé aneuëk-aneuëk jih?\n4 Aneuëk-aneuëk jih meutamah rayeuk dan teuga lam padang beulantara; awaknyan jijak dan hana jiwoe le ubak nang-nang jih.\n5 Soe nyang peuleuh keuleudée kluet lam gle? Soe nyang ploih taloe jih dan nyang peubiyeu jijak hoho nyang hawa?\n6 Keu jihnyan Ulôn bri padang pasi sibagoe rumoh dan padang-padang sira keu teumpat tinggai jih.\n7 Jihnyan jipeujiôh banda-banda dan teumpat-teumpat ramé, hana nyang hase peuseuiet jih dan nyang bri buet keu jih.\n8 Padang naleueng di gunong teumpat jih meurot, jimita naleueng-naleueng ijo nyang na disinan.\n9 Peu kheueh leumô kleut jitem meubuet keu gata? Peu kheueh jitem meudom lam weue gata?\n10 Peu kheueh hase gata ikat jih dan jimeu-ue di blang gata? Peu kheueh hase gata yue jih jimeucreuen lam blang gata?\n11 Peu kheueh hase gata peubangga teunaga jih nyang teuga, dan gata jok ubak jihnyan buet gata nyang brat?\n12 Peu kheueh gata peucaya jihnyan jipeusapat hase keumeukoh gata, dan gata ba atranyan ubak teumpat peuneubahan gata?\n13 Padubna bagaih jih jikipah sayeueb cicém unta! Teuma jipo cicém cangiriek hana hase jilawan.\n14 Cicém unta jitoh boh ateueh tanoh, laju jitinggai; dan anoe kheueh nyang teuma karom boh jihnyan.\n15 Jihnyan hana sada mungken ureuëng laén jigilo jih dan beulatang-beulatang kleut pih jigilo jihnyan.\n16 Jihnyan meusikeub sang-sang aneuëk jih kon atra jih; jihnyan hana jipakoe meunyoe useuha jih sia-sia mantong.\n17 Ulôn kheueh nyang jeuet jihnyan bangai dan bebal, hana Ulôn jok bak jih hikeumat dan akai.\n18 Teuma meunyoe jihnyan jipeuphon plueng tajam, jihnyan hase jipeutaloe guda dan nyang pasang.\n19 Hei Nabi Ayub, gata kheueh nyang jok teunaga ubak guda dan surai nyang meulambe-lambe bak kudok jih?\n20 Peue gata nyang yue jih jilumpat lagée daruet, dan deungon nafáh jih teupeutakot-takot gob?\n21 Jihnyan jikrok tanoh nibak pantôn deungon geumbira, dan deungon peunoh seumangat laju jingaza u mideuen prang raya.\n22 Jihnyan hana muphom yo ngon teumakot; hana peudeueng nyang peujeuet jih jisurot.\n23 Peudeueng nyang jimat lé nyang pasang, laju jimeusu meugrieng-grieng dan meuble-ble óh keunong cahya.\n24 Deungon seumangat nyang ju guda nyan laju jiplueng; meunyoe beureuguih ka jimeusu hana ék le jipeuteun droe.\n25 Guda nyan meu ou-ou watée jideungoe su beureuguih teuyueb rot jiôh teucom bak jih bhée meuprang nyang meuhubo. Jideungoe su dumpek dumna peuwira watée awaknyan geubri aba-aba.\n26 Peu kheueh cicém kleung gata peurunoe jipo watée jihnyan jipo u seulatan deungon sayeueb meukeumang?\n27 Peu kheueh peurintah gata nyang jiseutôt le cicém rajawali sigohlom jihnyan jipeuget uempueng jih bak gunong-gunong manyang?\n28 Bak punca gunong batée laju jipeudong rumoh jih; ujong batée-batée nyang cincu jeuet keu kuta jih.\n29 Rot disinan jihnyan laju jikawai u bansigom arah mata jih sesoe jiluem mangsa.\n30 Dipat na nyang tiwaih, disinan kheueh jihnyan, dan darah mangsa jihnyan laju jijieb lé aneuëk-aneuëk jih.\n1 Hei Nabi Ayub, gata lawan Ulôn, Po teu Allah Nyang Mahakuasa; peu kheueh gatatem peutaloe droe atawa peu kheueh gatatem meubantah?"\n3 Teuma geujaweueb lé Nabi Ayub ubak TUHAN, "Ulôn kumeututoe lagée ureuëng bangai ya TUHAN. Jeunaweueb peu kheueh nyang jeuet ulôn peugah? Hana sapeue na le nyang harôh lôn peugah.\n5 Keubiet ka jai that nyang ka lheueh lôn peugah."\n6 Laju rot lam angén badée TUHAN meufeureuman lom ubak Nabi Ayub.\n7 Laju TUHAN meufeureuman ubak Nabi Ayub, "Hadab kheueh Ulôn sibagoe ureuëng agam, dan jaweueb kheueh banmandum nyang Ulôn tanyong nyoe.\n8 Peu kheueh keuneuk gata iengkeue ubak keuadelan Lôn, dan gata peubeutôi droe gata deungon gata peusalah Ulôn?\n9 Peu kheueh gata teuga lagée Ulôn? Peu kheueh hase su gata lagée su geulanteue saban ngon su Lôn?\n10 Hias kheueh droe gata deungon keumeugahan dan keubeusaran, ngui kheueh keuagongan dan keujujoran.\n11 Pandang kheueh awaknyan nyang cungkak até jih; peuju meudok-dok kheueh beungéh gata dan peumiyueb kheueh awaknyan.\n12 Nyoe, pandang kheueh ureuëng nyang sombong dan peutundok kheueh jihnyan! Peureumok kheueh ureuëng jeuhet bak teumpat jih.\n13 Kubu kheueh awaknyan banmandum lam abée; kurông kheueh awaknyan lam donya ureuëng maté.\n14 Deungon nyan gata teuma Lôn pujoe sabab gata meunang deungon teunaga gata keudroe.\n15 Ngieng kheueh Behemot, si beulatang gogasi; saban lagée gata, jihnyan pi cebtaan Ulôn. Naleueng-naleueng ka jeuet keu eumpeun jih, saban lagée leumô biasa.\n16 Teuma kalon kheueh beuget-get teunaga lam tuboh jih dan teunaga nyang na nibak atot-atot jih.\n17 Jipeudong ikue jih lagée bak aras, atot-atot pha jih kong-kong dan kreueh.\n18 Tuleueng-tuleueng jih teuga lagée teumaga, gaki jih kong that saban lagée bak-bak baja.\n19 Lamkawan banmandum makhlok Ulôn jihnyan kheueh nyang paleng hebat; teuma lé Nyang Cebta jihnyan mantong nyang hase peutaklok!\n20 Nibak bukét-bukét teumpat beulatang kleut jimeu-euen-meuen ngon geumbira, timoh kheueh naleueng nyang jeuet keu eumpeun jih.\n21 Jihnyan ji-éh dimiyueb tamah meuduro, lamkawan naleueng geulagah lam paya uyok jimusöm teuma.\n22 Paya uyok meuduro jipeupayông jihnyan deungon bubayang-bubayang jih. Bak gandarusa nyang timoh bak binéh krueng habéh teutôb jihnyan.\n23 Jihnyan hana yo bahpi Krueng Yordan tajam that ji ile, jihnyan teutab teunang bahpi ié jiheuntam muka jih.\n24 Soe kheueh nyang jijeuet peubuta mata jih, laju jidrob jihnyan deungon teuikat babah jih?\n1 Peu kheueh hase gata droeb buya Lewiatan, teuma ngon saboh kawe eungkot? Peu kheueh hase lidah jih gata ikat ngon taloe-taloe peuikat?\n2 Peu kheueh gata sôk idông jih ngon talo atawa ceunawiét beuso ubak reuheuéng jih?\n3 Peu kheueh jihnyan jilakée ubak gata mangat teupeubeubaih? Atawa jimeurôk pakat ngon gata, jilakée beutagaséh keujih?\n4 Peu kheueh mungken jipeuget janji situju ngon gata, dan jimeujanji sabe jipeutimang gata?\n5 Peu kheueh mungken gata ikat jihnyan lagée cicém peulara, nyang teupeugalak namiet-namiet inong?\n6 Peu kheueh mungken jihnyan teupeubloe lé neulayan-neulayan dan jibagi-bagi lamkawan ureuëng-ureuëng meukat?\n7 Peu kheueh hase gata tôb kulét jih ngon kapak nyang mata jih lhée atawa gata geulawa jihnyan ngon mata leumbeng sampoe beusôt ulée jih?\n8 Cukéeh kheueh jihnyan sigoe mantong, dan hanale gata ulang lagéenyan lom; meuheungko nyan hana gata tuwoe siumu masa.\n9 Soe-soe mantong ureuëng nyang jikalon Lewiatan, ureuëng nyan jeuet keu leumoh dan laju rhot pansan.\n10 Jihnyan juwah meunyoe teupeugoe nibak jih éh; hana meusidroe pih nyang jiheuet dong dikeue jih.\n11 Soe nyang hase geutam jihnyan deungon hana meuteumé bala? Lam donya nyoe hana nyang hase jipeubuet hai nyan.\n12 Jak kheueh gata deungoe Ulôn peugah keuhai anggota tuboh Lewiatan keuhai teunaga jih dan hi jih nyang gagah.\n13 Hana meusidroe pih nyang hase jipriek bajée jih bagian luwa atawa jipeubeusôt bajée prang nyang jingui nyan.\n14 Soe hase jipeuhah babah jih nyang kong that, meugigoe-gigoe nyang meunan gli dan teumakot that?\n15 Lagée peurisée teususon, nyang kheueh rhueng jih meuleukek krab that, lagée batée kreueh jih.\n16 Tindéeh meutindéeh, teuikat krab that, lé sababnyan angén pi hana hase jitamong keunan ngon seungab-seungab.\n17 Peurisée nyan meunan kong that meusangkot ngon nyang laén, sampoe hana mungken teupeucrebre.\n18 Watée Lewiatan nyan beureusen, meumeuk-meuk cahya jih; mata jih meukilat-kilat lagée jiteubiet cahya mata uroe beungoh.\n19 Lidah apui jiteubiet meuhambô-hambô lam babah jih; meuk apui teupeupo-peupo keudeh keunoe.\n20 Asab meukeubok jiteubiet lam idong jih, lagée asab kayée apui jiteubiet dimiyueb beulangöng.\n21 Nafáh jih jipeuteubiet lagée ngeue apui; apui hu jiteubiet nibak babah jih.\n22 Boh gôh jih meunan that teuga, lé sabab nyan banmandum teumakot dikeue jih.\n23 Hana teumpat nyang leumoh nibak kulét jih; hana mungken beukah sabab kreueh jih lagée kreueh baja.\n24 Até jih kong lagée batée, hana mungken bimbang kong dan kreueh lagée batée meugileng.\n25 Meunyoe jihnyan jibeudôh, ureuëng nyang paleng teuga pih gadôh beurani; jipeujeuet hana meudaya sabab lumpah teumakot.\n26 Hana peudeueng nyang hase jipeuluka tuboh jih; kapak, aneuk panah, atawa leumbeng hana hase jipeusakét jih.\n27 Beuso jianggab halôh lagée naleueng dan teumaga jianggab lumpok lagée kayée meukulat.\n28 Hana aneuk panah nyang hase jiparoh jihnyan; batée nyang teurhom ateueh jihnyan sang-sang lagée keunong jeumpung.\n29 Gada jianggab siôn naleueng tho; beulatang nyan jikem meunyoe na ureuëng jigeulawa jih ngon leumbeng.\n30 Sisek nibak pruet jih lagée péng-péng kaca nyang tajam ujông jih. Lagée alat peuneubah watée jikurek leuhôb dan jiprah dua.\n31 Laôt jicawoe-cawoe sampoe rab lagée ié ju; lagée panci ngon taguen minyéuk nyang meukeuboh-keuboh.\n32 Jihnyan jitinggai incik tapak gaki nyang meuble cahya, laôt jeuet jiubah lagée keuboh putéh hi jih.\n33 Di ateueh bumoe hana ngon peusa ngon jih; makhlok nyang hana jituri teumakot, nyang kheueh jih nyan!\n34 Beulatang nyang paleng meusyeuhu pih ji pandang hina; lamkawan beulatang juah, jih kheueh raja jih."\n1 Jaweueb Nabi Ayub ubak TUHAN, "Ulôn kuteupeue, ya TUHAN, bahwa Droeneueh Mahakuasa; Droeneueh hase neupeubuet peue mantong.\n3 Droeneueh neutanyong pakon ulôn kujeuet ragu ubak hikeumat Droeneueh padahai ulôn keudroe hana lôn teupeue sapeue. Ulôn meututoe keuhai-hai nyang hana ulôn muphom, keuhai-hai nyang lumpah that ajaéb nibak ulôn nyoe.\n4 Droeneueh neuyue ulôn deungoe watée Droeneueh peugah haba, dan ulôn jaweueb meunyoe Droeneueh teumanyong.\n5 Yoh watée ilée, peungeutahuan ulôn keuhai Droeneueh ulôn deungoe nibak gob mantong, teuma jinoenyoe ulôn turi Droeneueh deungon meuhadab keue.\n6 Lé sababnyan ulôn malée lôn ingat mandum tutoe haba lôn dan deungon meunyeusai ulôn duek lam abée."\n7 Óh ka lheueh geumeututoe ubak Nabi Ayub, meufeureuman kheueh TUHAN ubak Elifas, "Ulôn beungéh ubak gata dan ubak bandua rakan gata, sabab gata hana tapeugah nyang sibeutôi jih keuhai droe Ulôn. Teuma namiet Lôn Nabi Ayub hana lagée nyan.\n8 Jinoe, cok kheueh laju tujoh boh leumô agam dan tujoh boh bubiri agam, dan jak kheueh ubak Nabi Ayub. Óh lheueh nyan peuseumah kheueh laju nyan sibagoe keureubeuen nyang teutot keudroe gata. Nabi Ayub teuma meudoá keu gata dan doá jihnyan teuma Ulôn teurimong. Gata hana Ulôn peumalée, bahpi gata patot tateurimong huköman. Gata hana tapeugah nyang sibeutôi jih keuhai droe Ulôn, seudangkan Nabi Ayub jipeugah nyan."\n9 Elifas, Bildad dan Zofar laju geupeubuet peue nyang geuyue lé TUHAN nyan, dan TUHAN geuteurimong doá Nabi Ayub.\n10 Óh lheueh nyan, óh ka lheueh Nabi Ayub geumeudoá keu ban lhée droe rakan gobnyan, TUHAN geupeujeuet Nabi Ayub nyan kaya lom teuma dan geujôk keu gobnyan dua goe lipat nibak atra gobnyan yoh awai ilée.\n11 Banmandum aduen dan syedara inong Nabi Ayub, meunan cit mandum rakan gobnyan nyang awai, teuka jijak saweue gobnyan dan laju jipeuna khanuri dirumoh gobnyan, awaknyan jipeugah turot meuduka cita ateueh mandum keusosahan nyang geupeutron lé TUHAN u ateueh gobnyan, dan jihibor gobnyan. Maséng-maséng lamkawan awaknyan laju jijôk sijeumeulah péng dan sineuk euncien méuh ubak Nabi Ayub.\n12 Nabi Ayub geubri beureukat lé TUHAN deungon leubeh meulimpah nibak umu geuh nyang hana panyang le nyan, nibak watée gobnyan gohlom keunong musibah. Nabi Ayub na 14.000 boh kaméng ngon bubiri, 6.000 boh unta, 2.000 boh leumô, dan 1.000 boh keuleudée.\n13 Gobnyan na geumeu aneuëk tujoh droe aneuëk agam dan lhée droe aneuëk inong.\n14 Aneuëk inong nyang phon geuboh nan Yemima, nyang keudua Kezia, dan nyang tulot Kerenhapukh.\n15 Bansaboh nanggroe nyan hana aneuëk dara nyang lagak lagée ban lhée droe aneuëk dara Nabi Ayub nyan. Awaknyan geujôk jeumba lam atra waresan ureuëng syiek jih, sadub ngon atra waresan syedara awaknyan nyang agam.\n16 Óh ka lheueh nyan Nabi Ayub mantong udeb sireutoh peuet ploh thon treb jih, sampoe gobnyan hase geukalon cucoe-cucoe geuh dan aneuëk-aneuëk awaknyan.\n17 Lheuehnyan laju meuninggai kheueh Nabi Ayub nibak umu ka tuha that.